text:
Gobierno di Aruba ta silencioso
Tabata diarazon ultimo, cu Centro di Control di Mahuma a tuma un decision unilateral, notificando Aruba Airlines di no por usa e espacio aereo di Corsou, tanten cu Aruba Airlines no paga su debe.
Algun observador a considera esaki un forma di boycot di parti di Centro di Control di Mahuma, relaciona cu Aruba a ground e avionnan MD di InselAir Aruba, pero esey sigur lo no wordo admiti.
Esaki ta meramente e motibo pakico for di tempo cu MEP tabata den Gobierno, unda su Minister Edison Briesen a bin ta lucha pa “independisa” e servicio cu Centro di Mahuma a bin ta duna, pa cual e ta cobra cuantioso placa.
E mandatario Arubano, Otmar Oduber a hiba un lucha mas tenaz y maske el a logra firma un protocol cu e partnernan, e.o. Corsou y cu Hulanda, pero despues Gobierno di Corsou despues di 10-10-10 a laga sa di lo no respeta esaki, pasobra e acuerdo logra tabata cu Antiyas y ya Antiyas no ta existi mas.
Awor e situacion a presente, unda Centro di Control di Mahuma a dicidi di demostra e poder cu e tin, maske cu nan sa debidamente cu control di espacio aereo, ta competencia di Gobierno di Reino.
Ta di lamenta e silencio di Gobierno, esta di Minister Mike de Meza, kende no a protesta p’e hecho aki.
OTMAR ODUBER
Nos a tuma contacto cu ex Minister di Turismo y Transporte, Otmar Oduber pa sa unda el a laga e deliberacionnan y unda Aruba ta awe.
El a cuminsa na declara cu loke cu tin awor, ta un bulamente pipa un biaha mas. Esaki tabata meramente e motibo pakico Aruba a bin ta hiba e discusionnan aki.
Turismo y aviacion ta demasiado importante pa Aruba y asina mes, Aruba no tin den su man, pero completamente e ta den poder di Corsou su compania situa na Mahuma, kendenan a dicidi di kier prohibi un avion cu no ta ni bula pa Corsou, pero ta sirbi Aruba.
Esaki ta netamente e preocupacion cu Aruba tabatin, segun Otmar Oduber, pero no solamente preocupacion, pero lamentablemente un derecho cu Aruba tin, mientras cu Hulanda a bula pipa pe.
For di e tempo ey, Gobierno di Aruba, a papia cu Secretario di Estado Hulandes, cu Ministernan Hulandes, Piet Hein Donnor, Ronald Plasterk pa purba yega na un solucion, pa duna Aruba su parti den maneho di espacio aereo.
Ta for di tempo di reparticion di bienes, e Ministernan no a duna esaki e atencion necesario p’e area cu ta wordo maneha dor di Mahuma.
E Centro di Mahuma ta maneha esaki den nomber di Reino Hulandes, pero e no ta di Corsou. Pero for di tempo di Colonia, e nomber di Corsou a keda y nunca mas a wordo regla, segun Otmar Oduber.
Y awor por mira e caso di Aruba Airlines, cu un decision tuma, cu facilmente por a perhudica un compania di aviacion di Aruba, cu no ta ni bula pa Corsou.
Otmar Oduber no por bisa cuanto e debe por ta, pero e ta sigur cu tin otro compania di Corsou cu tin mucho mas debe y contra nan Mahuma no ta tuma medida.
Aruba a bin ta lucha pa haya su participacion den e compania na Mahuma, pa cual Corsou no kier tende nada di esaki, siendo Aruba kier tin participacion pa defende su interesnan.
Tabata prome cu Corsou a bira un pais, Otmar Oduber a logra convence e coleganan di Hulanda, Camile Eurolings y di Corsou, Dick Coopers, unda a firma un acuerdo, unda a reconoce derechonan di Aruba den dicho espacio aereo.
Pero ora cu Corsou a bira un pais autonomo, no kier reconoce dicho acuerdo cu a forma firma p’e 3 partnernan di Reino Hulandes.
A bisa, cu e tempo aya Dick Coopers a firma pa Antiyas y Antiyas no ta existi mas y como ta no ta respeta e derecho cu Aruba a adquiri.
Despues Corsou si a lanta un compania N.V. totalmente di Corsou so, cu participacion di Hulanda y no a permiti Aruba haya sikiera un stoel den dicho N.V. A papia esaki cu Minister Suzy Romer, pero nada a bin afo mas.
E peliger cu Otmar Oduber ta mira ta cu unilateralmente Mahuma por tuma decision riba un compania di aviacion cu ta bula pa Aruba, pasobra e tin un debe habri.
Otmar Oduber ta lamenta cu Minister Mike de Meza, unda e ta demostra su silencio, manera no ta import’e, kico ta pasa cu Aruba. Esaki a ser mira dia cu e Secretario di Estado Hulandes, Sharon Dijksma, kende a tuma decision, mete directo den asunto di Aruba, sin cu un Minister di Aruba a protesta.
Asina a cuminsa torno na Aruba su Status Aparte, unda Aruba su aviacion ta categoria 1, segun Otmar Oduber.


c: text/html

text:
Baseball y Aruba Little League ta hunga un rol importante den nos cultura y nos hubentud.
Den luna di augustus, e hungadonan di Aruba North Little League a celebra e logro di bira sub campeon di e Caribbean Little League Championship, dor di trece nan trofeo di victoria na e cas di nan sponsor, RBC Royal Bank (Aruba) N.V. E trofeo lo wordo exhibi na e filial principal di RBC na Italiëstraat te cu dia 15 di september 2017.
Little League a expande internacionalmente desde 80 aña pasa cu el a wordo funda na Williamsport, Pennsylvania. El a bira un deporte unico cual ta duna e oportunidad di desaroyo pa mucha homber y mucha muhenan rond mundo. E aña aki, casi 2.6 miyon hungadonan a participa den Little League Baseball rond mundo, incluyendo 400,000 registra den softball.
Reconoci pa su balornan di formacion di Caracter, Curashi y Lealtad, Little League ta enfoca rib’e desaroyo di abilidadnan y actitudnan critico cu ta sostene y crea oportunidadnan pa un futuro exitoso pa su participantenan – den deporte y den bida.
“RBC ta sponsor orguyoso di Aruba Little League pa 11 aña y nos ta hopi contento di wak nan exito den e campeonato e aña aki”, Pierre Rafini, Country Manager di RBC Aruba a bisa.
“Little League su balornan ta alinea cu RBC su balornan di integridad, responsabilidad, diversidad y inclusion. Nos sa cu e futuro di nos pais – y nos sociedad mundial – ta depende di nos hobennan. Nos ta orguyoso di sostene e enfoke di Little League riba desaroyo y disciplina, y hunto nos ta prepara nos hobennan pa bira ciudadanonan ehemplar y lidernan pa futuro. Esaki ta central den e vision di RBC, pa yuda nos clientenan progresa y nos comunidadnan prospera”, Rafini a bisa.
E team di Aruba North Little League a bishita e filial na Italiëstraat pa presenta nan trofeo na Rafini como un forma simbolico di reconocemento y gratitud, pa e e sosten durante tur e añanan.
E contribucion di RBC ta e. o. pa cubri gastonan relaciona cu representacion den exterior como tambe uniform.
“Nos ta hopi orguyoso di e team su logro e aña aki mirando cu e competencia tabata fuerte”, Revelino Maduro, un coach di e Aruba North team, a bisa. “E team a haci un tremendo trabou den e campeonato na Antigua y asina nan a logra e titulo.”
“Nos hungadornan a representa Aruba hopi bon y a mustra un bon teamwork no solamente riba veld”, Melvin Quilotte, acting President di e Aruba North Little League, a bisa. “Nan union y disciplina a hasta wordo reconoci pa e organisacion y a wordo nombra “Team mas disciplina di e Campeonato.”
“Nos logro lo no tabata posibel sin e sosten continuo di RBC durante tur e añanan y nos ta spera di por sigui conta cu e sosten aki pa e añanan venidero”, Giovanni Rafael, Aruba North Team Manager, a bisa. “E ta hopi mas facil pa desaroya e balornan y abilidadnan di e hungadornan cu e sosten y estimulo di RBC.”
Rafini a conclui e evento y a presenta cada miembro di e team cu un regalo special como reconocemento di nan logro.
“Aruba Little League ta representa e miho di Aruba – ken nos ta y kico nos por logra”, Rafini a bisa. “Mi ta encurasha nos clientenan y henter comunidad pa bishita nos filial na Italiëstraat pa admira e trofeo y aprecia e logro di nos hobennan. RBC su colaboracion cu Aruba Little League ta unico y un tremendo oportunidad pa influencia e futuro cu nos ta desea pa nos yiunan y nos comunidad”, Rafini a sigui bisa.
Potret 1: Di robes pa drechi: Revelino Maduro, coach, Aruba North Little League team, Pierre Rafini, Country Manager RBC (Aruba) y Melvin Quilotte, acting President di Aruba North Little League.
Potret 2: Di robes pa drechi: Pierre Rafini, Country Manager RBC (Aruba), Aruba North Little League team y miembronan di e comision ta para cu nan regalito di aprecio.

robotstxt: allowed

filter: keep


text:
Diamars 11 di juli, na cas di su mayornan, Sue Ann Ras a wordo lansa rib’e lista prestigioso di Movimiento Electoral di Pueblo.
Lider di Partido MEP, sra. Evelyn Wever-Croes durante un conferencia di prensa a introduci e candidato nobo riba nos lista victorioso pa eleccion 2017, kende tambe lo representa e pueblo di Savaneta.
Sue-Ann Ras, ta yiu mayor di Ronny y Brenda Ras y ta docente di papiamento y ta mama di 3 yiu: Sue-Gin, Ginayla y Leandro.
Sue Ann a realisa su estudio di Associate of Arts den Fashion Merchandising & Marketing y despues el a termina dos estudio na IPA; docente di dos grado Papiamento y docente di scol basico.
For di 2005, el a cuminsa traha na Filomena College mavo y San Augustin y aña escolar 2006 – 2007, el a bira fiho na Filomena College mavo, unda cu te awe e ta eherce su funcion como docente cu hopi pasion y dedicacion, unda e ta eherce varios funcion.
Aña pasa tambe el a haya e reto pa fungi como TDC-er di Papiamento (Toets Deskundige Controle) na Examenbureau, pa e scolnan mavo y EPI, sector H&T y Economia.
Pasion
Sue Ann su pasion ta den enseñansa y den nos idioma Papiamento. Enseñansa tin diferente reto y mester bin cambio pa mehoracion rapido, p’asina por desaroya cada un su potencial. P’e motibo aki Sue Ann ta cla y a tuma e reto di forma parti di e partido MEP, partido cu tin un historia impactante.
Mision
Mision di Sue Ann como politico ta pa hunto mantene un rol di liderasgo den e generacion aki, unda nos ta sostene y promove desaroyo academico, economico y social, mediante un enseñansa mas efectivo. Hunto cu sosten y confiansa di partido y pueblo, Sue Ann kier promove logro exitoso di cada studiante y brinda nan un preparacion di competencia global, dor di fomenta excelencia den educacion.
“Partido MEP ta demostra liderasgo cu vision y ta sigui expande su ekipo cu lidernan nobo cu experticio den diferente area. Lidernan inspira, motiva y cu amor pa nan patria, e liderasgo nobo cu Aruba merece.
Partido MEP ta yama bon bini na Sue Ann. Hunto Aruba henter ta bay p’e cambio”, tabata palabranan di Evelyn Wever-Croes n’e ocasion aki.


text: BOGOTA.-- E krisis di Venezuela ta yega tur dia na e sala di emergensha di hospital Erasmo Meoz ku ta keda na frontera ku Colombia, kaminda lei ta eksihí pa duna atenshon gratis na tur persona ku drenta, sin importá su nashonalidat. Erasmo Meoz ta e hospital mas grandi di Cucuta, un siudat colombiano di alrededor 500.000 habitante. Pero e 70 kama di e sekshon di urgensha no ta sufisiente pa atendé e kantidat kresiente di pashent ku ta yega na e hospital públiko ei. Ta asina ku apart di atendé e habitantenan di Cucuta, e hospital tambe ta atendé sentenares di venezolano ku ta yega einan buskando atenshon médio i e tratamentunan ku ta skars den nan pais. Venezolanonan ta yega na e hospital pa tur klase si tratamentu, for di un fraktura te na herida di bala i kuchu, un konsekuensha di e nivelnan haltu di kriminalidat na Venezuela. Tambe ta yega pashentnan ku kanser, VIH i otronan buskando tratamentu pa síntomanan di malaria, otro enfermedat ku a lanta kabes den algun region di Venezuela. “Akinan nos tur ta ruman i ta yuda otro”, e dokter di emergensha a deklará. Pero el a agregá ku si e krisis ekonómiko na Venezuela empeorá i e pashentnan sigui krusa frontera pa buska tratamentu na Colombia, su sala di urgensha por yega na un punto ku e ta ‘koleps’. Segun Soraya Caceres, e gerente enkargá ku e hospital, e sala di emergensha a atendé 867 pashent venezolano den e promé tres luna di e aña aki. Den e mesun periodo di 2016, a yega tres biaha menos, esta 284 venezolano. E atenshon gratis na e pashentnan a hinka e hospital den problemanan finansiero, pasobra no tin seguro ni entidatnan estatal ku ta kubri e gastunan pa duna servisio na e venezolanonan. Ministerio di Salú di Colombia resientemente a primintí 3000 mion peso pa trata pashentnan venezolano den hospitalnan fronteriso, pero e plaka ei ainda no a yega. Den kualke kaso, Caceres ta bisa ku e montante no ta sufisiente. Hospital Meoz ya ta akumulá un debe di 4000 mion peso (1,3 mion dòler) pa e tratamentu ku ta duna na venezolanonan for di fin di 2015.“ Nos ta gastando rekursonan físiko i humano ku mester ta disponibel pa restu di e siudadanía”, e atministradora a splika. Hasta e enfermedat di mas simpel a bira un tragedia na Venezuela..


text: Djaluna 22 di mei 2017, alrededor di 02.40 or, polis durante nan patruya riba M.L. King Boulevard a kontrolá tres hòmber ku tabata kana riba kaya. Durante di e kontrol aki polis a haña dos di e hòmbernan ku un total di binti (20) saku chikí di mariwana i plaka kèsh, den nan saku di karson i den tas. A detené e hòmbernan: W.C.A. nasé na Repúblika Dominikana di 20 aña di edat; S.A.M.L. nasé na Kòrsou di 24 aña di edat, pa violashon di Lei di Opio. E mariwana i plaka kèsh a keda konfiská pa mas investigashon. A presentá e sospechosonan dilanti un fiskal ouksiliar ku a ordená nan enkarselament pendiente mas investigashon.


text:
E Frame Agreement ta diseña dedicacion cooperativo pa identifica obhetivo nacional y problemanan den paisnan pa desaroya iniciativa y facilita innovacion. Cisco lo provee conocemento y sosten a base di e tecnologia central di compania pa Enterprise Networking, Collaboration, Wireless, Datacenter y Software. E acuerdo, esta e desaroyo di un strategia di IT educacional pa implementa na nivel nacional, basa riba e programanan di Cisco Networking Academy.
“Digicel y Cisco ta comparti un meta mutuo di yuda e region bira mas eficiente y competitivo global durante e transformacion digital,” asina Vanessa Slowey, CEO Digicel di Caribe y Central America a expresa. “Digicel lo enfoca riba proyectonan den Caribe cu ta alinea cu e agenda di digitalisacion di Cisco y lo partner pa desaroya e proyectonan aki den paisnan specifico di Caribe pa asina transforma servicio di telecomunicacion y crea solucionnan sostenibel”.
E lista inicial di paisnan scogi ta inclui: Anguilla, Antigua & Barbuda, Aruba, Barbados, Bermuda, Boneiro, British Virgin Islands, Cayman Islands, Corsou, Dominica, El Salvador, French West Indies, Grenada, Guyana, Haiti, Jamaica, Montserrat, Panama, Saint Lucia, St. Kitts & Nevis, St. Vincent & the Grenadines, Surinam, Trinidad & Tobago y Turks & Caicos Islands.
Cisco y Digicel ta partner desde 2009, di cual Digicel ta un rebendedo autorisa di Cisco pa hopi pais den Latino America y region di Caribe. Door di drenta den e Frame Agreement aki, Digicel y Cisco a alinea nan vision pa mehora eficiencia, provee siguridad, proceso di streamlining y a realisa innovacion y competitivo “entrepreneurial” a traves di e region.
Gustavo Sorgente, General Manager di CANSAC, Cisco (CANSAC Central America, Noord Zuid America y Caribe)
- “Strategia digitalisacion di Cisco ta un compromiso di termino largo pa un partnership cu liderazgo nacional, industria y academia pa entrega resultadonan mas lihe y mas efectivo. Su obhetivo ta pa acelera e agenda nacional di digitalisacion p’e crecemento di GDP, pa crea trabounan nobo y inverti den innovacion sostenibel di eco-sistema den sector publico y priva”.
- “Cisco ta comprometi pa yuda paisnan acelera nan transformacion digital y nos a desaroya un kader (framework) pa traha cu gobierno, negoshi y academia pa implementa efectivamente iniciativa digitalisa cu ta avansa e desaroyo economico door di crecemento di GDP, creacion di trabou y inverti den innovacion sostenibel di eco-sistema.”
David D’Oliveira, Group CEO (Caribbean & Central America) - Digicel Business
· “Como digitalisacion ta acelera, infrastructura di vanguardia lo crece e GDP di un pais, reduci gastamento y ta crea trabou. E lo permiti gobierno pa extende e alcance y impacto di e servicionan publico door di converti vision den accion. E ta permiti cu gruponan nobo y diferente empresario ta kere cu empresanan cu lo duna e forma na mundo, a la bes ta proporciona mas accesibilidad y oportunidad pa educacion y carera basa riba tecnologia.”
· Transformacion digital por yuda sigura cu paisnan bira mas competitivo riba e etapa global. Manera e mundo ta bira mas conecta y digital, teniendo e eco-sistema digital corecto na luga lo ta un rekisito pa logro economico, social y exito politico.”
· Como un di e prome proveedor di comunicacion den mundo pa inicia un transformacion di agenda den escala amplio, Digicel ta emociona di a bira partner di Cisco den crea camindanan pa prosperidad di e paisnan den region”.
· “Trahando cu Cisco ta un avance den agendanan digital di paisnan den region ta subraya e compromiso di Digicel pa entrega clase mundial e solucion y servicio pa crea resultadonan transformacional”.
Tocante Cisco
Cisco (NASDAQ: CSCO) ta e lider mundial den tecnologia cu desde 1984 ta funcionando den e era di Internet. Nos empleadonan, producto y socionan comercial ta yuda e sociedad na conecta di forma sigur y pa probecha e oportunidad digital di awe. Haya mas informacion den newsroom.cisco.com y sigui nos riba Twitter na @Cisco y @CiscoNoticias. Cisco y e logo di Cisco ta marcanan comercial cu ta propiedad di Cisco y/of su filialnan na Merca y otro pais. Por haya un lista di marcanan comercial di Cisco riba www.cisco.com/go/trademarks.
Tocante Digicel
Digicel ta un proveedor di comunicacion total y di entretenimento cu ta opera den 31 mercado den Caribe, America Central y Pacifico di Asia. Tambe Digicel a crea Fundacion di Digicel na Haiti, Jamaica, Papua New Guinea y Trinidad y Tobago cu ta enfoca riba educacion, cultura y programanan social di desaroyo. Bishita www.digicelgroup.com pa mas informacion.


text:
Diabierna anochi a tuma lugar apertura di e Play-off 2016/2017 di Division Honor di Arubaanse Voetbal Bond. E anochi aki tabata yen di fanatico cu a bay apoya nan team, esta Britannia y Dakota. Tur hende tabata ancioso pa mira kende lo bay cu e prome victoria.
E aña aki a dedica e campeonato na Theo Ruiz, Cadochi Kock, Betto Peña y Frans Dijkhoff.
Vice Presidente di AVB, Marlon Werleman, a inicia e anochi cu palabra di bon bini na tur esnan presente, pero tambe tabata contento di mira cu poco poco e campeonato di futbol Division Honor ta yegando su final.
Minister di Salud Publico, Cuido di Nos Grandinan y Deporte, dr. Carlos “Alex” Schwengle tambe tabata presente p’asina presencia e wega y sigui sostene deporte.
Henter e anochi tabatin entretenimento y pasa un momento agradabel. Tambe a haya oportunidad pa saca potret e anochi aki cu e backdrop di AVB di e Play-off hunto cu promo girls.
Un biaha mas Dakota tabata t’ey cu su DJ p’asina duna sosten n’e team Dakota.
E anochi aki tabatin 2 invitado special cu e teamnan a invita.
Dakota a invita Juancho Pablo, kende ta un ex hungador grandi y clasico di Dakota, mientras cu Britannia a invita Frans Croes, kende ta un ex hungador, pero un fanatico grandi di e team cu ta bay tur wega di tur division di Britannia.
Juancho Pablo y Frans Croes tabatin e honor di a skop e prome bala p’asina duna inicio di e Play-off 2016/2017.
Despues di e palabranan di e invitadonan di honor, e bandera di FIFA a subi veld, e refereenan a subi tereno, sigui pe teamnan acompaña pe muchanan di nan team.
E hoben Etienne Yarzagaray a canta himno, pero tambe a entretene tur hende durante e medio tempo. Tur hende a disfruta di e anochi y a pasa un momento agradabel.
Wega lo continua awe 17 di mei cu e di dos wega entre Dakota y Britannia, kendenan lo busca un victoria. E wega lo ta na stadion na Dakota pa 8:00 PM. AVB ta invita fanaticada di ambos team y amantenan di futbol pa yega stadion p’asina apoya nan team preferi y pa mira weganan di calidad.


text:
ORANJESTAD - Manera ta tradicion di tur aña, Alto Comisario di Polis, mr. Adolfi “Dolfi” Richardson ta convoca un permiso general pa presentacion di gruponan di gaita, folklore y Dande dilanti negoshinan riba nos isla. E permiso aki ta vigente cuminsando for di dia 30 di November 2017 te cu dia 31 di December 2017.
Pero, e permiso general aki ta mara na e condicionnan, manera prome cu cualkier grupo por haci uzo di e permiso otorga den e convocacion aki, e persona encarga cu e grupo mester tuma contacto cu e seccion di Planologia y Informacion di Cuerpo Policial durante oranan di oficina, di 7’or di mainta te 3’or di atardi na number di telefon 5852500.
Cuerpo Policial Aruba tin e siguiente Polisnan disponibel segun cada districto unda e evento ta tuma luga. Pa districto di Oranjestad ta Bernardo Maduro . Pa e districto di Noord y Santa Cruz lo ta Eddy Maduro. Pa e disctricto di San Nicolaas ta Sheila Merselina.
Durante fin di siman, e personanan aki ta localisabel via Centrale Post di Polis na number di telefon 100. E personanan en cuestion lo controla si e luga, caminda e actuacion lo tuma luga, ta apropia of no.
Gruponan di Gaita, Folklore, Aguinaldo y Dande por haci nan presentacion te cu 10’or di anochi. No mag stroba ni trece trafico den peliger bou di ningun circunstancia. No mag laga sushi of cualkier desperdicio atras riba caminda publico despues di e presentacion. No mag toca den vecindario di misa durante sirbishi, hospital, casnan di anciano of otro instituto cu ta duna cuido medico, ni den vecindario di stacionnan di gasolin.
Cuerpo Policial ta subraya cu mester obedece tur ordo di Polis relaciona cu Orden Publico y Polis ta autorisa pa para e evento na momento cu Orden publico ta rekeri esaki of na momento cu constata cu a viola cualkier di e condicionnan aki. Foto cortesia Visitaruba.com
ORANJESTAD - Un atraco arma a tuma lugar na un apartamento na Playa awe merdia. Segun vocero suplente di polis Liliana Rasmijn, tabata pa 11:57am na un apartamento na Beaujonstraar cu un atraco a tuma lugar. E cuidadano a tende hende bati na su porta y ora la habri esaki encuestion ta topa cu dos hende homber cu un arma di candela. Nan no tabata tin cara tapa y nan a papia spaño. Nan a bai cu dos cellular, $200, mas afl 400,- . Nan a huy na pia direcion pabao. Mas e cuidadano no por a wak door cu nan a sere den su apartament y no por a sali. E caso ta den man di atraco team . Slachtofferhulp tambe a presenta na e sitio pa duna asistencia na e cuidadano cu a keda den un susto. Ken cu por a wak algo jama tiplijn di polis 11141.
ORANJESTAD - Awe durante oranan di madruga Recherche di districto 1 a efectua un huiszoeking na un adres na Madiki. Na e adres 3 persona nacionalidad Venezolano (2 hende homber y 1 hende muhe) y ilegal a wordo deteni. Por bisa tambe 1 pistool y municion a wordo tuma den beslag. Pa mas detaye ariba e investigacion tuma contacto cu OM.
ORANJESTAD - Awe 7 januari 2018 pa mas o menos 8 am Central di Polis a yama Maritiem Polis cu un boto Venezolano mester a yega Boca Cathalina. Patruya Strand Polis tambe a bai e direccion ey. Na jegada di patruya, Strand enberdad ta topa un boto. Ta trata di e boto registration AQYM 2498 "Las Gemelas". Maritiem polis tambe a presenta na e sitio y a cuminsa cu nan investigacion. A resulta cu dia 4 januari 2018 e boto menciona a sali di Venezuela di porta "Tocopero" cu 2 persona na bordo pa bai pisca. Nan a bai pisca den besindario di penisula di Paraguana. Nan a haya problema cu motor y drief pasa Peninsula di Paraguana voorbij. Nan purba hasi señal cu nan cuchiu pa tera pero sin resultado. Nan a sigui drief bin direccion noord. Nan a keda drief 3 dia riba laman. Nan tawata tin awa so na bordo pero sin cuminda. Door cu nan a tira reda den awa di Venezuela nan tawata tin algun pisca na bordo y asina a cuminsa come pisca kuru. Stroming a hiba nan te trece nan algun miya pabao(west) di Aruba. Door cu nan a waak tera nan a keda purba start un motor y a logra tambe net pa trece nan sera di tera na altura di Boca Cathalina. Pa mas o menos 0600 am awe mainta nan a yega Boca Cathalina. Un di nan a bula na awa bai tera pa busca ayudo. Boto di polis BP 2 a bin terpl. Y a tuma e persona nan over y asina sleep nan boto direccion waf di Barcadera. Personal di immigracion a klaar in e persona nan. Via caminda nan official por a saca afo cu enberdad Venezuela a manda un aviso cu e 2 persona nan aki ta perdi riba laman. Mirando nan tawata cansa y sin come bon e ultimo dianan Rode Kruis a tuma nan over pa asina majan mainta nan traha riba nan boto pa nan por sigui bek direction Venezuela. Maritiem polis a juda nan cu spark plug y fuel pa nan boto. Asina pa nan por jega bek Venezuela sano y salvo.
ORANJESTAD - Control di trafico di e unidad di motor di polis durante y despues di fakkel a produci basta boet. Segun vocero di polis Lito Laclé a bisa NoticiaCla, un total di 32 boet a wordo repartí.2 invordering rijbewijs den aanhouding di rijden onder invloed, na cual un a supla 1035 ug/l ( esey ta den e grens di alcoholvergiftiging) . Boetnan nan ta varia di verlichting, inhalen, roodlicht, cellular, bescheidenen. Fotonan ta di archivo cortesia KPA.
ORANJESTAD - Durante y despues di Fakkel, tabatin 24 detencion. Segun vocero policial Lito Laclé ,Fakkel a cuminsa pa exactamente 8.10 pm y e last lap a drenta 2.15 am. Di e 24 detencion, 2 tawata pa core influencia di alcohol, 1 cu tawata wordo buska di Husticia. E resto mayoria tawatin di haber cu “Openbare Dronkenschap” of pa bringamento. Tawatin un total di más o menos 150 Polis ariba pia.
ORANJESTAD -Cuerpo Policial Aruba ta cla pa inicia un otro temporada di Aruba su carnaval. E aña aki carnaval 64 ta conta cu mas o menos 150 agente policial cu lo ta riba pia pa parada di flambeu diasabra awor dia 6 januari. Cu diferente unidadnan manera K9, Mobiele Eenheid, Cuerpo Especial Arubano, Motor Unit y polisnan uniforma cu lo forma parti di parada di diasabra awor.


text:
Konsulta di Fertilidat
Konsulta di Fertilidat a ser ofresé ora un pareha ta deseá un embaraso i no por ta posibel dor di alterashonnan reproduktivo, p’esaki, ta fundamental konsultá na momento i ku un persona adekuá. Konsulta di Fertilidat ta konsistí di un entrevista ku e pareha i un médiko ginekólogo spesialista na reprodukshon humana, kende balua historia klíniko, antesedentenan, eksamen previo di pareha, i ta tuma un eksamen kompleto di embaraso.
Den prome konsulta ta wak nesesidat òf no di eksamennan nobo i si ta nesesario dòkter por programá una konsulta di revishon pa mira resultado di eksamennan, determiná e diagnostiko i plan terapéutiko pa sigui.
Ta importante pa nos resaltá, ku infertilidat afekta mesun kos hende muhé ku hende hòmber i segun Organisashón Mundial di Salut (OMS), serka di 80 miyon di personanan rond mundu ta sufri dje problema aki. Tres di kada 20 pareha tin difikultat pa logra un embaraso, un kaso spesial ta esun ora hende muhé tin mas di 35 aña di edat òf ta eksistí antesedentenan riba historia médiko di pareha ku lo permit wak di antemano algun dificultat pa logra un embaraso.
Estudionan bou poblashon di parehanan di edat reproduktivo a demostrá ku ora e parehanan ta hiba un bida seksual periódiko, sin ningun método antikonseptivo durante prome aña, tin serka 85% di probabilidatnan di logra un embaraso, si esaki no ta logra durante prome aña di bida seksual aktivo sin método antikonseptivo, mester konsulta na spesialista, pasobra posibilidat di embaraso durante segundo aña ta disminuí na forma drástiko.
InSer a diseñá un kuestionario pa yuda bo balidá si ta eksistí antesedentenan ku por afektá bo fertilidat:
- Boso nan ta hiba mas di un aña sin por logra un embaraso, siendo ku boso tin bida seksual periodiko sin ningun método antikonseptivo, òf bo ta un hende muhé mayor di 35 aña i bo ta hiba mas di 6 luna sin logré?
- Bo ta sufri di kólikonan menstrual masha stèrki òf tin antesedente di endometriosis?
- Bo ta sufri di ovario ku hopi wentru, tin siklonan menstrual iregular, oumento di kabei riba bo kurpa i kara, acne, kueru vet y/òf sangramentu vaginal apnormal?
- Nan a diagnostikabo Zelfklevende syndroom (manera fiber ku ta hasi ku órganonan ta pega un ku otro) òf tin antesedentes di infekshonnan pélviko, siruhíanan di barika òf apendisítis borá?
- Bo tin antesedente di malesanan òf malformashon di matris manera miomatosis i muraya den matris?
- Bo tin antesedente di patologia di testíkulo manera kachete, varicocele (hinchamentu di adernan den scrotum), traumanan di testikulo, y/òf atrofia di testikulo?
- Bo ta sufri di trastorno di seksualidat ku ta impedibo un bida seksual periodiko y/òf efisiente for di punto di bista reproduktivo, manera impotensia (imposibilidat di logra un erekshon) ku hòmber i vaginismo (doló severo na momento di penetrashon) den muhé?
- Bo tin dificultatnan pa ehakulashon dor di siruhía di prostat previo, trastorno sikológiko, malformashon di genitalnan òf enfermedatnan neurológiko òf metabóliko dor di diabétis?


text:
Desiree de Sousa-Croes di AVP: Ley di abuso di mucha tey...
E ley di abuso di mucha t'ey den nos leynan, pero ta keda den man di corte di husticia pa duna e castigo y...
Evelyn Wever-Croes di MEP: Ley di abuso sexual di mucha ta...
Pa e caso di abuso sexual di mucha cu a pasa e siman aki, lider di MEP a Splica cu e caso aki a...
Parlamentario mr. Xiomara Maduro: Economia ta lora ora cu tin confiansa...
No tin crisis financiero mundial pero e finansas publico di nos Pais si ta den crisis. E motibo pa awo ta conoci. Minister Eman...
Minister Otmar Oduber kier mara gobierno na huur di 25 aña,...
Gobierno a cumpra e edificio di Uncle Louis Store na San Nicolas basta tempo pasa cu e compromiso pa remodele y hasi un edificio...
Parlamentario Glenbert Croes: Tin hopi caso manera di Baby Luna, cu...
Durante e conferencia di prensa semanal di MEP, Glenbert Croes a splica riba e caso di Baby Luna cu ta den man di nos...
Parlamentario Marlon Sneek ta Informa: Turismo ta sigui crece
Parlamento di Aruba a ricibi e cifranan, pa loke ta nos turismo te cu luna di September mester bisa cu esaki nan ta masha...
Elton Lioe-A-Tjam (ABO): Decora y Dorna Aruba cu DEBE, ta simplemente...
AVP ta gusta broma cu nan ideanan semper ta nobo, creativo of profesional/cientifico. Claramente bo ta nota cu nan ta haya ayudo di companianan...
MEP: October ta luna di conscientisacion di cancer na pecho!
October ta luna di Conscientisacion di Cancer na Pecho. Esaki ta un campaña mundial na unda ta duna mas importancia na conscientisa y educa...
Parlamentario Marlon Sneek: Reapertura di e refineria ta positivo pa Aruba!
E echo cu refineria ta habri su porta nan bek, lo tin su efectonan super positivo, tanto pa Aruba como pa San Nicolas en...
Parlamentario mr. Xiomara Maduro: Hulanda no a bay di acuerdo cu...
Siman pasa diabierna e nombracion di e Gobernador nobo pa Aruba a keda conoci den persona di sr. Alfonso Boekhoudt y sra. Yvonne Lacle-Dirkz...
Dangui Oduber (MEP): Aña 2016 ta aña record di criminalidad na...
Nunca antes den historia di nos pais tabata tin asina tanto crimen registra na Aruba. Na e momentonan aki Aruba a conoce 53 atraco...
Dangui Oduber (MEP): Minister Dowers ta culpa MEP y e SISTEMA...
Diahuebs ultimo a tuma luga un reunion den parlamento pa trata 2 punto di agenda cualnan tabata e ley tocante penitentiaire beginselen y e...
Parlamentario Jennifer Arends-Reyes: E concepto di ley pa structura centro di...
Segun Parlamentario Jennifer Arends-Reyes, despues di un tempo basta largo, e proceso ta canando pa Aruba conoce un ley cu lo yuda structura centronan...
MEP: Segun Minister Dowers y AVP no tin problema di criminalidad...
Parlamento a trata un ley relaciona cu KIA diahuebs ultimo y den e reunion aki Minister Arthur Dowers di Husticia a bagatalisa e problema...
MEP: Ceremonia di re-apertura di e refineria ta trese e aire...
Diabierna mainta a tuma luga e ceremonia di re-apertura na gate di refineria. mandatario y dirigentenan di e compania a hiba palabra y un...
Andin Bikker (PDR): No tin obligacion pa coopera cu reunion yama...
E Reglamento di Ordo (RvO) di Parlamento ta un ley vigente (AB 1990 no. 20) y ta prescribi cu un termino di cuatro dia...
Evelyn Wever-Croes: Pabien Aruba cu re-apertura di e refineria
Partido Movimiento Electoral di Pueblo MEP ta felicita pueblo di Aruba cu re-apertura di e refineria. MEP semper a kere den e pilar industrial...
Parlamentario Jeffrey Kelly: Tin hopi desaroyo pa habri un scol tecnico...
Parlamentario Jeffrey Kelly a para keto un rato riba e aspecto laboral y kico Citgo ta nifica pa nos hobennan. Fraccion di AVP a...
Parlamentario Chris Romero (MEP): E rol di un docente den e...
Dia 5 di October na Aruba nos ta conmemora Dia di Maestro. Un dia hopi significativo pa esnan cu, manera ami, a disidi di...
Elton Lioe-A-Tjam (ABO): Hasta su propio isla y pueblo, e politico...
Algun aña pasa, un politico Curasoleño a yama nos prome minister publicamente pa un ‘makelaar’, pero nunca nos mandatario a nenga of refuta esaki....


text:
Dios nos Tata Bo ta invita nos pa sinta na e mesa di Bo Yiu Hesus. Nos ta pidi Bo Señor pa haci e mesa ey hancho y largo cu asina e por extende pa henter mundo. Asina tur hende…
Señor nos Dios awe nos kier bisa Bo danki pa duna cada un di nos un angel wardador cu ta compaña nos tur instante di nos bida y ta warda nos di tur tentacion. Danki pa e dia nobo aki…
Tata Misericordioso danki pa e dia cu Bo ta regala nos y cu Bo ta permiti nos resa pa nos sernan keri y pone nan den Bo presencia pa Bo yena nan cu Bo bendishon y Bo amor. Awe nos…
Tata Santo danki pa lanta cada un di nos awe. Pa protega nos durante henter un anochi y cu awe atrobe nos por conta cu Bo. Grandi y Maraviyoso Bo ta Señor. Duna nos e forza pa laga tur Bo…
Danki Tata pa Bo presencia y cu Bo ta laga mi mira cu pase loke pase semper lo mi sigi dilanti pasobra Abo tey y ta compaña mi semper y nunca Bo no ta bandona nos. Nos kier pidi Bo…
Dios Tata Todopoderoso mi sa cu Abo ta mi amigo fiel cu nunca no ta faya mi y cu semper ta na mi lado. Danki pa un dia mas, un siman nobo yena cu perspectiva nobo. Nos ta pone tur…
Tata Misericordioso awe atrobe mi kier acerca Bo pa den tur humildad reconociendo cu mi no por biba sin Bo. Cu mi tin mester di Bo cada instante, tur momento. Danki pa duna cada un di nos e regalo precioso…
Señor nos Dios awe nos ta desea di acerca nos den Bo presencia Bibo pa pidi Bo pa regala nos e humildad di scucha semper y cu Bo Palabra ta e caminda sigur di salbacion. Hesus awe nos ta observa…
Tata Stima riba e dia aki cu ta cuminsa mi kier suplica Bo pa regala cada un di nos e gracia pa nos pensa riba Bo den tur momento y duna Bo e rol principal den nos bida pasobra ta…
Tata Celestial nos kier yama Bo danki pa manda Bo unico Yiu Hesus aki na mundo pa saca nos for di e abismo cu tawata tin nos paralisá y bendishona nos ariba e dia nobo aki cu Bo ta yama…


text:
Tur maestro cu tin un klas di mucha y tur mayor cu tin un of mas yiu, sa cu cada mucha ta diferente. Nan ta mustra diferente, tin caracter diferente, abilidadnan y interes diferente.
Tin mucha cu ta rabia lihe y hari lihe, tin cu ta mas trankil pero por rabia masha ora nan rabia, tin cu ta gusta hopi activitidad, tin cu ta contento di sinta trankil den un huki lesa buki y asina nos por sigui.
Y naturalmente nos tur sa cu mucha di diferente edad ta actua diferente tambe. Ora nan ta chikito, abo como mayor ta nan mundo, ora nan ta teenager, otro mucha di nan edad ta hopi mas importante cu bo (asina e ta mustra anto).
Esey kiermen cu nos manera di educa nos muchanan lo ta diferente tambe? Naturalmente si! Of no?
Mi Experiencia Cu Disciplina Consciente
Durante e 8 aña cu mi ta un trainer di Disciplina Consciente, mi ta ripara algo interesante. Discipline Consciente, un manera integral pa educa mucha riba tereno social-emocional y regulacion propio, originalmente a wordo desaroya mas tanto pa muchanan di scol basico y eynan mas tanto pa muchanan mas jong. Integral kiermen cu e ta siña nos no solamente con pa anda cu e muchanan (manera hopi methodo di educacion), pero tambe con nos mes por bira e miho ehempel pa nos yiunan y con nos por crea un ambiente den cual e muchanan por siña abilidadnan social emocional na un manera natural.
Dus cu Disciplina Consciente, e adulto ta desaroya su mes, e ambiente ta cambia y e adulto ta haya herment pa siña e muchanan diferente abilidadnan, manera compostura (controla bo reaccionnan emocional), asertividad (defende bo mes y respeta otro), empatia y mas.
Loke mi a ripara durante training di tanto maestro como mayor y otro educador, ta cu nan tabata bisa, e abilidadnan di DC no ta yuda mi solamente den klas, pero tambe na cas cu mi yiunan mas grandi, of tambe na trabou cu mi coleganan.
Loke tabata pasa ta cu e hendenan aki tabata ripara cu ora nan tabata cambia, e hendenan rond di nan tabata reacciona otro, mas positivo riba loke nan ta haci.
Disciplina Consciente tin 4 parti basico:
- Compronde e diferente Estadonan Emocional di hende
- Siguridad
- Coneccion
- Resolve Problema
Disciplina Consciente ta siña nos cu e unico hende cu bo por cambia ta bo mes, dus con bo por yuda otro cambia? Dor di crea un ambiente sigur y forma coneccion cu e hende. Ora e hende ta depuesto pa siña, e lo siña e abilidadnan pa resolve problema na un manera positivo, un manera cu e por siña di e problema. Por ehempel, si un mucha ta lubida su huiswerk na cas tur dia, nos por dun’e straf, lag’e skirbi regla of bis’e cu e no por drente klas mas, of nos por siñ’e maneranan con e por ta mas organisa y corda pa trece su huiswerk. Of nos por trat’e na un manera cu e por sinti su mes suficientemente sigur cu e por bisa nos cu e no por traha su huiswerk pasobra e no ta compronde e materia.
Con bo por yuda otro cambia? Dor di crea un ambiente sigur y forma coneccion cu e hende.
Durante 8 aña di training a bira mas cla pa mi cu tur mucha y adulto basicamente tin necesidad na mesun cos, Siguridad, Coneccion y Abilidad pa resolve problema. Y pa por haci esaki nan tin cu compronde con nan mesun celebro y di mucha ta traha. E manera den cual nos ta siña nan esaki lo ta poco diferente, pero e ingredientenan ta mescos.
“Mi no tabata tin mucho gana pa bin e workshop aki, mi no a kere cu e lo tin sentido pa mi, pero mi a siña masha hopi mes”.
Luna cu a pasa mi tabata tin e privilegio pa por duna un training di Disciplina Consciente na e team di E.P.B. San Nicolas (nos scol pa Enseñansa Profesional Basico). Un grupo di mas o menos 60 maestronan, di cual un grupo grandi di hende homber (esaki ta diferente for di enseñansa basico y gruponan di traimerdia), a cera conoci cu e base di Disciplina Consciente .
Tabata hopi bonita pa wak con nan por a traduci Disciplina Consciente den nan mesun bida y den e situacion den klas y na scol, maske nan alumnonan ta di edad mas grandi y nan sistema di scol ta diferente cu scol kleuter y basico.
Despues di e training diferente maestro a bin yama mi danki personalmente, y tin un cu a bisa mi : “Mi no tabata tin mucho gana pa bin e workshop aki, mi no a kere cu e lo tin sentido pa mi, pero mi a siña masha hopi mes”.
Tur mucha ta diferente? Si.
Tur mester di un otro manera di trata nan? Si.
Pero e ingredientenan di e trato ta keda mescos pa tur mucha y tur hende grandi: Siguridad, Coneccion y Por Resolve Problema
Helen Guda


text:
Pronóstiko
Pronóstiko di tempu pa Kòrsou i bisindario bálido te djadumingu mainta 6:00 o.l., 27 di ougùstùs 2017.
Kompilá: djasabra 26 di ougùstùs 2017, 05:00 o.l. (09:00 UTC).
Tempu: Shelu ta parsialmente nublá. De bes en kuando hopi nublá ku algun áwaseru lokalmente.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:25 i ta baha 18:50 o.l.
Bientu: For di direkshon generalmente ost i moderá; forsa 3 te 4 (12 te 30 km/ora, 7 te 16 nudo). Prinsipalmente den dia òf den áwaseru, ráfaga de bes en kuando te basta fuerte; forsa 5 (31 te 39 km/ora, 17 te 21 nudo). Bientu lo bira mas for di sùitost riba djadumingu.
Situashon general: Un disturbio débil ta pasa den nos área awe i sali for di e region oriental di Karibe mayan djadumingu. Ta spera sufisiente humedat den un ambiente atmosfériko bastante instabil pa asina okashoná desaroyo di nubianan ku por produsí áwaseru riba partinan di e isla. Aunke ta antisipá ku e disturbio lo ta leu di nos área riba djaluna, tòg tin posibilidat pa awa kai den mainta.
Kondishon di laman: Trankil te moderá ku altura di olanan di entre 0.5 i 1.5 meter (entre 2 i 4 pia).
Sistemanan signifikante di wer tropikal: Orkan peligroso Harvey a subi tera ayera nochi na sùitwèst estado di Texas komo un orkan kategoria 4. Orkan Harvey no ta un menasa pa region di Karibe.
Fenómeno spesial: Ningun.
Perspektiva te djaluna mainta: Shelu ta por lo general parsialmente nublá ku chèns pa algu di áwaseru.
Meteorólogo: Coffie
E próksimo boletin di tempu lo wòrdu publiká djasabra 11:00 o.l. (15:00 UTC).


text:
Constitucion di Aruba ta stipula cu e apertura di e aña nobo di Parlamento di Aruba ta tuma lugar ayera. Democracia ta asigna un rol unico, central y crucial na Parlamento di Aruba den gobernacion di nos pais.
Ayera mainta Alfonso Boekhoudt tabatin e honor di efectua pa prome bes como Gobernador di Aruba, e apertura di e Aña Parlamentario 2017-2018.
Un aña parlamentario cu ta coincidi cu un contienda electoral aki 10 dia.
Tur ciudadano cu derecho di voto lo por eherce esaki den forma liber, pa eligi un Parlamento nobo, cu na su turno lo apunta e miembronan di Gobierno di Aruba, p’e proximo 4 añanan. Sin duda esaki ta duna e Aña Parlamentario aki un toke special.
Gobernador Boekhoudt no por keda sin corda riba nos rumannan di Islanan Ariba cu a wordo azota horiblemente pa horcan Irma cu forzanan feros destruyendo casnan, bidanan y tambe soñonan di hopi. Hechonan asina ta pone nos para keto riba nos vulnerabilidad como islanan chikito y e consecuencianan di cambio climatico pa nos. Pareu cu e forza destructivo a surgi un forza genuino di hermandad y convivencia. Irespecto di e distancia ayudo a y ta sali di tur skina di nos Reino pa brinda sosten y asistencia n’e damnificadonan.
Continuando, Gobernador Boekhoudt a bisa cu den un democracia bibo manera di nos, e maneho y escogencianan di Gobierno y Parlamento, ta wordo caracterisa p’e forma cu e ta refleha e necesidad y anhelo, oportunidad y idealnan cu ta biba den pueblo.
E cambionan grandi y desaroyo acelera di Aruba den e ultimo decada ta haci cu Gobierno y Parlamento mester balansa awor mas y den forma mas concreto, e crecemento economico di nos pais, cu e cuido di medio ambiente y e deseo pa mehoracion social cu ta biba den comunidad.
E balansa aki ta forma e base di un desaroyo sostenibel. Cu e fin aki, Nacionan Uni a defini 17 meta p’asina garantisa un desaroyo duradero y un prosperidad comparti. Gobierno di Aruba a compromete su mes completamente na realisacion di e metanan di Desaroyo Sostenible aki na Aruba.


text:
Kiwanis Club of Aruba, representa pa Ryan Kock den su calidad di Chairman di e Fundraise Committee y Edalitza Weller, Chair Marketing, Branding & Public Relacions Kiwanis Club of Aruba – a tene su conferencia di prensa recientemente na Talk of the Town, unda a anuncia na comunidad di Aruba tocante nan evento anual, pa recauda fondo.
Ta trata di e famoso y tan spera “Wine Gala Event”, unda cu Aruba completo ta prepara p’e.
E aña aki Kiwanis Club of Aruba ta tene nan Wine Gala Event diasabra 23 di september, un dia después di elección, cuminsando for di 8.30pm pa 2.30am na Renaissance Conference Center, cu e tema “The Great Gatsby”.
E decoracion ta den e tema “The Great Gatsy”, unda e colornan principal cu ta uza ta oro, preto y hopi pluma.
For di yegada e invitadonan lo keda impresiona y impacta cu un espacio netamente transforma p’e elementonan decorativo, cu ta laga bo sinti den un ambiente completamente diferente.
Tur e fondonan cu recauda durante e evento aki, ta destina pa cubri e diferente proyectonan cu Kiwanis Club of Aruba ta ehecuta na beneficio di comunidad durante henter aña. Como ehempel por menciona algun proyecto cu ta patrocina, manera; e clubnan hubenil Key Club Colegio Arubano & Key Club San Nicolas, Action Club Sonrisa, Builders Club y Circle K EPI n’e scolnan, pero tambe Back-to-School Project, Christmas Lunch na Imelda Hof, Smile Makers pa cuido dental pa mucha, Bon Bista p’e cuido visual pa mucha, Panda Book contra abuso sexual di e menornan, Kamishibai pa stimula contamento di storia pa mucha, Outstanding Student Awards na scol secundario, proyecto di Hisamento di Flie, Campaña di conscientisacion den trafico Don’t Text & Drive, y hopi hopi mas.
Carchi ta na benta p’e suma di Afl. 400 pa dos persona serca tur miembro di Kiwanis Club di Aruba of via 567-8567. Cumprando carchi pa “The Great Gatsby” Wine Gala, ademas di contribui pa un bon causa, bo lo bay goza di un anochi espectacular, unda lo tin wine stations, variacion di keshi y un cena.
Adicionalmente pa complace tur gusto, lo tin un cash bar pa otro bebida. E combinacion musical tan spera cu ta priminti di pone tremendo ambiente riba e anochi aki t’e legendario Robert & Su Solo Banda Show, banda di aña di Carnaval ‘N Fuzion, y e banda revolucion di Aruba, Buleria, y DJ Edson Tromp.
E dress code ta gala y e tema ta crea e oportunidad pa bisti cu e tokenan elegante, pa acentua e anochi di ‘The Great Gatsby’.
Un danki inmenso ta bay n’e wine suppliers cu e aña aki atrobe –mescos cu tur aña – ta coopera cu Kiwanis Club of Aruba cu nan biñanan esquisito.
Lo tin varios ‘door prize’ atractivo unda e main door prize lo ta un biahe pa 2 persona pa New York City.


text:
Rooi Afo – Diabierna anochi algo prome cu 8’or informacion a drenta di un accidente na Rooi Afo.
Na yegada di polis nan ta constata cu ta trata di un auto, cu a bay dal contra un mata di kwihi.
Segun un testigo, e auto lo a slip birando e bocht y posiblemente na luga di primi brake e lo por a primi gasolin y bay dal contra e mata di kwihi.
E otro posibilidad ta cu e chauffeur lo por a bira malo na stuur, door cu e ta un persona diabetico segun esnan na e sitio cu conoce.
Na e sitio e chauffeur a cuminsa bira hopi inkieto y famia a cuminsa bira desespera, paso ambulance tawata tarda.
Parse cu den e impacto e lo a dal su pecho tambe.
Ambulance a yega y ela calma, ela wordo transporta pa hospitaal.


text:
Macramé ta un forma di arte. E ta un tecnica di obra di man, un manera di borda, trahando conopi cu cabuya sin ningun instrument, cu ta resulta den productonan decorativo y practico. Algun hende ta yama macramé e arte di traha conopi decorativo.
Tempo cu e tabata staciona na Tripoli, nan a mira macramé cu tabata wordo uza pa traha randnan decorativo p’e pañanan cu ta cubri lomba di camelnan, segun Clyde Harms.
Su señora Beatriz d.f.m. a keda masha intriga, pero e no a haya ningun hende pa siñe e arte. Macramé ta bin di un palabra “migramah” di e tehadonan Arabe di siglo 13 cu ta nifica rand of fraña.
Moronan a hiba e arte macramé pa Spaña y di aya el a plama den henter Europa. Marinonan a cuminsa haci macramé den nan tempo liber y tabata bende nan productonan caminda na tabata yega. Asina nan a hiba e arte aki pa tur skina di mundo.
Na 1974 cu nan a bay biba na New Jersey, macramé tabata goza di un popularidad inmenso y su señora Beatriz d.f.m. facilmente a haya un tayer caminda e por a siña e forma di arte, segun Clyde Harms a sigui splica.
Y con el a siña! El a bira un experto. Na 1979 nan a muda pa Miami y aya el a traha hopi hengel di colga mata rond di nos piscina.
El a traha decoracionnan di Pascu, hengel pa boter di biña, macuto pa corant y revista di riba vloer.
Na 1987 nan a muda bek pa Aruba y tabata dificil pa haya e cabuyanan necesario, pero e no a stop cu macramé.
Ki ora cu nan bay Merca nan tabata trece cantidad grandi di cabuya, renchi di palo y metal, boton di decoracion, etc.
Aunke macramé a cuminsa perde su popularidad na cuminsamento di e decada 1980, Beatriz a sigui cu su hobby te su morto na 2003.
Apesar cu el a pasa su ultimo añanan riba rolstoel, e no a stop. El a haci macramé pa nan cas, pa nan yiunan y pa regala amigonan na tur parti di mundo: Na diferente estado na Merca, di Florida te California; na Canada, na Corsou, hasta na Australia.
Awendia e arte di macramé casi no ta wordo practica na Aruba, pero Clyde Harms kier recorda cu un tempo tabatin un Arubiano, Beatriz Harms Lopez-Henriquez, kende a laga un legado como un amante y experto den e arte perdí.


text:
Parlamento diahuebs a ricibi bishita di sudiantenan di IPA klas 3 den cuadro di “participatory governance” y lider di MEP Evelyn Wever-Croes y colega Guillfred Besaril a comparti e vision di MEP pa mehora nos enseñansa.
“Nos a duna informacion general y riba e tereno di enseñansa nos a reitera nos compromiso pa duna docentenan mas voz den decisionnan importante rib’e tereno di enseñansa y pa duna nan participacion real. Pasobra ta docentenan sa kico ta biba den e veld y no tin miho cu nan pa trece e preocupacionnan y solucionnan padilanti”, segun sra. Wever-Croes.
“Nos a splica tambe cu una bes cu MEP ta den Gobierno nos lo enfoca riba tres area den enseñansa. E calidad di enseñansa y digitalisacion di enseñansa mester haya mas atencion pa nos garantisa cu nos studiantenan por continua estudionan den exterior sin problema y pa garantisa cu esnan cu bay traha despues di caba scol, por haya trabou sin problema.
Di dos area ta e infrastructura di e scolnan. Nos a haci un inventarisacion caba di estado di tur scol na Aruba y nos tin un dossier traha pa na momento cu MEP drenta den Gobierno por pone atencion caminda mester cu prioridad. Nos no mester perde tempo e ora mas pa haci e estudionan, nos tin nan cla caba.
Y di tres area ta cu mester amplia e ayudo y sosten na docentenan p’asina e docente por encarga su mes mas na duna les y sinti su mes bon haciendo esey.
Esaki ta nos compromiso pa mehora enseñansa na Aruba”, lider di MEP, Evelyn Wever-Croes a duna di conoce.


text:
Polis a logra captura un sospechoso bisti a la Zorro y cu a core pa polis bayendo un caso di ladronicia
Diasabra madruga a drenta informe di cu lo tin ladronnan ta hortando den un cas na Tanki Leendert, mesora a dirigi un patruya na e sitio. Na e momentonan ey tabata tin un otro patruya den cercania y pareuw cu polis a yega na e cas un persona bisti full na preto a sali na careda bay. Polisnan mesora a bay su tras pero a perde for di bista. Un rato despues nan a logra spot e na e cruzada pabao di e kapel y a logra gar'e. Nan a detene y a hib'e na warda di polis na Oranjestad pa asina saca afor si e ta envolvi den e kiebro cu ladronicia of e mester duna un splicacion di e motibo di su coremento pa polis.


text:
Den cuadro di nan maneho pa recluta y engrandece Cuerpo di Polis di nos pais, recientemente Academia Policial Watty Vos a habri vacatura pa tur esnan interesa pa bira Polis, por solicita.
Ta acepta aplicacion te cu dia 15 di februari, pues ta pidi tur esnan interesa pa pasa yena un aplicacion na Academia Policial Watty Vos na San Nicolas, situa na Fort Heuvelstraat 25,
Pa por solicita pa Polis, e aplicante mester tin nacionalidad Hulandes, mester tin entre 17 pa 34 aña di edad, midi minimo 1.60 meter y mester un diploma di minimal MAVO.
Por pasa solicita na Academia Policial Watty Vos di dialuna pa diabierna entre 8:00am pa 4:00pm. Mester trece 2 pasfoto recien, copia di e diplomanan, lista di puntonan y un copia di Bo paspoort. Si tin mas pregunta por bel na 584-8282 of manda un e-mail pa adminpoi@kparuba.com.
Anualmente tin Polis ta baha cu pensioen, pa cual e Academia Policial mester percura pa entrega Polis nobo, bon prepara, entrena y cu entusiasmo pa sirbi nos comunidad. Cada biaha cu habri posibilidad pa solicita, ta haya centenares di hobennan interesa, pa cual atrobe ta spera di conta cu e mesun interes pa bira un defensor di ley.
Cuerpo Policial Aruba ta existi desde aña 1986 y ta conta awendia cu mas o menos 600 Polis trahando incansablemente pa brinda siguridad na nos pueblo. Ta trata aki di 375 hende homber, 104 hende muhe y 120 empleado administrativo, trahando den 4 districto, cu Warda nan di Polis situa na Oranjestad, San Nicolas, Noord y Santa Cruz.


text:
Diabierna, siman pasa, Asociacion di Botica y AZV a firma un contract. E firma cu sr. Norman Arends, Tito Tromp y drs. Anco Ringeling a pone bou di e acuerdo por wordo yama un hecho historico cu razon.
Prome cu AZV a habri pa cliente na 2001 tabatin combersacionnan caba cu e grupo di botica y AZV pa yega na un acuerdo ora AZV lo bira vigente.
Durante tur e añanan semper tabatin palabracionnan entre AZV y e boticanan, pero nunca a yega asina leu di firma un contract.
No solamentee hecho cu e acuerdo cu a wordo maneha a bira un contract formal ta algo positivo, pero tin diferente mehoracion den e contenido.
Awor ta defini cu e doño di botica ta garantisa cu e boticario ta sigui e normanan di calidad di e KNMP (Asociacion Profesional di Farmaceutico).
Como un indicador di calidad un cantidad di linea di guia a wordo palabra: Registracion y analisis di incidentenan unda e asegurado a ricibi informacion incorecto; Registracion y analisis di kehonan di asegurado; Intercambio stuctural entre dokter y farmaceutico tocante uzo di remedi; Maneho di educacion pa personal di botica; Control di dosis riba tur remedi pa muchanan bou di 12 aña; Participacion activo pa cu uzo di remedinan preferencial.
Tambe a wordo palabra cu e doño di botica ta garantisa cu e botica lo upgrade nan sistema electronico pa por monitoria e uzo di remedi riba nivel halto.
Otro cambio den e contract ta cu e tarifa di suministro (receptregelvergoeding) a wordo poni riba 15,79 florin.
E receptregelvergoeding ta un suma cu AZV ta paga e botica pa cada remedi riba un receta.
E firmamento aki ta un señal cu e confianza a crece na un nivel unda por papia riba e calidad di cuido cu ta wordo duna n’e aseguradonan di AZV. Tanto AZV como e boticanan ta spera di continua di colabora den bon forma.


text:
Post Aruba N.V. ta informa tur cliente cu e oficina situa na Palm Beach Plaza Mall a cera. Pa cu esaki clientenan por haci uzo di e oficinanan situa na Oranjestad, San Nicolas y Sta. Cruz cu ta habri entre dialuna cu diabierna di 7:30am te cu 4:30pm, den e caso
Day: June 5, 2017
Minister di Enseñansa, Michelle Hooyboer-Winklaar: Conferencia “Practitioner Based Research” ta e continuacion di inversion den profesionalisering di nos educadornan
E aña aki a tuma luga e seminario di “Transforming Teachers and Community for the XXI C through Practitioner Based Research” cu a dura 3 dia. Instituto Pedagogico Arubano hunto cu Ministerio di Enseñansa a organisa e seminario aki, unda cu tabatin presente oradornan local y internacional. E seminario aki ta
Drs. Jerry Staring, Director di Departamento di Salud Publico di Aruba: “Tur dia mi ta aplica mi estudio como enfermero den mi trabou”
Parlamentario Jennifer Arends-Reyes: E ley di crèche a keda aproba y su meta ta pa sigura calidad di cuido di nos muchanan y stimula participacion laboral di mayornan
Jacky van Putten (POR): Danki na eleccion deporte tin atencion
Presidente di Parlamento: Ley di creche y e fondo di enseñansa a keda aproba unanime den Reunion Publico
Dialuna den presencia di Minister di Enseñansa, sra. Michelle Hooyboer-Winklaar a keda aproba unanimamente dos ley importante cualnan ta e ley di Centronan di Cuido y e Fondo di Enseñansa, segun sra. Wyatt-Ras. E ley di Centronan di cuido ta reglamenta tur e localidadnan cu ta encarga cu acohida y cuido
McDonald’s ta bay sirbi Desayuno Henter Dia
No tin nodi di pone wekker mas! Desayuno henter dia riba menu na McDonald’s Aruba. Esey ta nifica cu desayuno a wordo libera! Yama ayo na e desayuno tradicional! 10:30 di mainta lo no ta e final mas pa desayuno. E por ta un merdia, atardi of un cuminda anochi laat. Ta
“Landloperij” ta un di e molesternan mas grandi cu Visibility Team ta topa cune na Oranjestad
“Aruba ta bay haya un bunita caminda di 10 KM pa practica ciclismo”, Minister Benny Sevinger a anuncia ayera mainta
Minister di Infrastructura Benny Sevinger ta hopi contento cu Prome Minister Mike Eman a insisti pa construccion di un via special di 10 km pa ciudadanonan haya mas area pa cana y practica ciclismo cu ta na bienestar di salud di e poblacion. E caminda special pa bicicleta ta cuminsa net


text:
Diamars den oranan di anochi Afpakteam Aruba a canta bingo y a dal e contrabandistanan di combustibel un sla duro. Esaki ta wordo bisa den un declaracion ricibi for di Ministerio Publico. Afpakteam den cooperacion cu diferente instancia, entre otro Cuerpo Policial Aruba, Aduana y Guarda Costa, a tene un inval
Day: November 8, 2017
Team Anglo Mago a bira campeon di Copa Aruba 2017 den tenis di mesa
Justin Morales, Rebecca Jansen, Renze Postma y Linda Smith a bira campeonnan di Guardian Group Off-Road Triathlon Nacional
Aruba Triathlon Association a organisa dia 5 di november 2017 e Guardian Group Off Road Triathlon Nacional. E evento a start 7:10 di mainta na Arashi Beach. Tabatin 30 atleta individual den distancia Sprint y 6 Relay Team. Distancia Sprint e tri-atletanan mester a landa 700m, core un distancia di 14 km riba
Weganan di Fast Pitch HEINEKEN ta continua den categoria AA
Celebracion di 45 aña di Fundaçao Social Cultural Portuguesa y Fiesta di San Martin
Operadornan di tourbus malcontento a blokia entrada di waf
Team Aruba Masculino enfoca pa ta den premiacion
Pa regula medionan radial y di medionan social Otmar Oduber ta kere cu proximo Gobierno mester bin cu un Mediawet
Aruba One Happy Island Lions Club a yuda den e beach clean up nr. 16 di AHATA
Exitoso ‘Showcase Event’ di Feria Social 2017
Diasabra ultimo den un ambiente festivo a celebra e ‘Showcase Event’ di Feria Social ‘Bario Edition’. Un programa nacional cu ta stimula participacion boluntario y ta crea lidernan hoben den nos comunidad. Durante 4 luna mas di 80 hoben entusiasma a traha hunto cu un organisacion di bario pa por completa un


text:
Pordon ta un acitud sano cu por yuda regula e hormoonnan cu den exceso of pa tempo prolonga ta afecta salud di personanan.
Esaki ta e storia di Claudia. E ta un muhe hopi atento, trahado y excelente amiga. E ta stima mucha y e gusta yudanan siña, ya cu e ta docente. Ya pa un tempo el a sufri un enfermedad hopi dificil, cu a hib’e bishita hopi dokter y e ta sigui luchando pa su bida… E tin cancer.
Su relacion cu hendenan di su edad no ta asina bon manera cu di mucha, ya cu e ta rabia ora cu hendenan ta percibi’e como floho y cu no ta esforsa como e ta haci cu su trabao, cu su lucha den enfermedad, cu limpiesa di su cas ni cu e manera cu e stuur auto den stad.
Claudia tin un mama cu tabata hopi estricto y agresivo cun’e y tristemente e no a pordone ainda.
Respuesta biologico di nos organismo
Un dia, su amiga a splik’e cu nos organismo tin un sistema cu yama endocrene, cu ta controla e hormoonnan cu ta yuda e curpa reacciona na e medio ambiente. Por ehempel, adrenalina, cu ora nos ricibi un susto, e adernan ta yena di e substancia aki aumentando e ritmo cardiaco cu ta prepara e curpa pa sali core of pa defende su mes den un caso di agresion.
Tin hopi hormoon cu ta funciona pa loke ta e estimulonan di medio ambiente, por ehempel, tin uno cu yama melatonina cu ta cuminsa na produci ora cu e wowo ta stop di percibi luz y ta yuda concilia soño.
Tambe tin otronan cu ta actua como respuesta na stress, en especial cortisol; e ta un substancia bon pa e organismo pero ora cu e nivel di stress aumenta y ta mantene e nivel aki pa un periodo largo di tempo, e ora ey e cortisol ta cuminsa distrui e neuronanan, pa loke e persona ta cuminsa lubida cos, tin temblamento, cabey ta cay, ta sali hopi mancha blanco riba e cuero, entre otro sintomanan.
Cu rabia, frustracion y rencor ta libera un cocktail di hormoon cu ta bay perhudicando e salud di tal manera cu e ta caba teniendo enfermedadnan hopi dificil di sana. Claudia no tabata sa esey y spanta el a puntra e solucion na su cancer.
Di berdad, e solucion ta desconoci na su enfermedad pasobra ademas ta existi un predisposicion genetico na cierto enfermedadnan cu combina cu e contexto cu ta faborece y e actitud di e persona, ta caba na desaroya.
Loke e amiga por a comparti cu Claudia ta, cu pordon ta un actitud sano cu ta yuda regula hormoon cu en exceso of pa un tempo prolonga ta afecta e salud di personanan.
A continuacion nos ta presenta algun pregunta di reflexion pa bo haya sa con tanto bo por pordona.
Tin personanan cu bo a haci daño y cu ainda bo ta rabia cun’e?
Tin personanan cu bo no a pordona pasobra boso no a acerca pa regla cosnan?
Bo a bisa den algun occasion frasenan manera: “Mi ta pordona, pero e biba bon leu”; “por pordona, ero no ta lubida,” “cosnan nunca lo ta igual”?
Bo ta sufri di algun problema den e aparato digestivo of dolornan frecuente di cabes, decaimento corporal, insomnio of dificultadnan cu soño?
Bo tin cambionan brusco den bo estado di animo?
Bo tin mal recuerdo cu hopi biaha ta bin den bo mente?
Bo ta spera e momento di vengansa?
Bo tin miedo di wordo lastima?
Bo a bisa frasenan manera “Mi no tin cabey na lenga,” “pa nan no bin molestiami”, “bo ta bay paga p’e?”
Bo tin resentimentonan warda contra bo mama of bo tata of cu un otro hende?
Bo ta sinti bo mes culpabel pa bo debilidadnan?
Bo a bisa of pensa cu bo ta un persona orguyoso, arogante?
Si bo contesta afirmativamente na cualkier di e perguntanan aki… cuidao… bo falta pordona.
“Pordona ta ta un regalo cu nos ta ofrece na es cu ta ofende nos, of mira for di e otro banda, ta un regalo cu nos ta ricibi for di un hende na esun cu ta ofende nos.”
Pordona ta sigui cu un relacion di amistad y harmonia, evitando rencor, deseo di vengansa, stop di ignora.
Resumiendo:
1. Stima
2. Pordona
3. Pidi pordon pa e multiple picanan cu bo tin y si nan pasa 490, e ora bo ta cuminsa cu e punto anterior.
4. Ofrece limosna y drecha cada daño haci (esey nos ta yama enmienda)
5. Sigui stima.


text:
DI KUATER EDISHON CURAÇAO COLOR WALK DIA 4 DI YÜNI DI EY I JCI DUTCH CARIBBEAN “YENA BO BIDA I DI OTRONAN KU KOLÓ”
WILLEMSTAD — Despues di e eksito rotundo di añanan anterior i bou di e slogan “Yena bo bida i di otronan ku koló”, EY Dutch Caribbean i JCI Dutch Caribbean lo organisá riba dia 4 di yüni e di kuater edishon di Curaçao Color Walk. E ‘fun walk’ aki lo kuminsá i kaba na Sambil i lo kubri 7 kilometer dor di kayanan di Otrobanda. E aspekto úniko di e festin di koló spòrtif aki ta ku partisipantenan lo ser kubrí ku puiru di diferente koló na diferente punto durante e ruta. En espeshal na final e evenemento lo kulminá den un fiesta di kolo ku e ‘Big Color Splash’.
E kaminata di koló aki no ta nobo pa Kòrsou. EY pa medio di su fundashon EY Cares Foundation ta duna kontenido na EY su programa di responsabilidat sosial “Building a better working world”, i ta traha pa duna un aporte positivo i duradero na desaroyo di nos komunidat. Den e kuadro ei EY tambe ta traha huntu ku Curaçao Cares. JCI Dutch Caribbean ta forma parti di Junior Chamber International (JCI), un organisashon mundial i konosé mas ku 200 miembro entre 18 i 40 aña repartí riba e islanan di Kòrsou, Aruba, Boneiru i St. Maarten ku ta traha pa krea impakto positivo den nan mes komunidat. Basá riba e vishon mutuo i e dedikashon pa ehersé e responsabilidat sosial ku EY Dutch Caribbean i JCI Dutch Caribbean ta kompartí, e dos organisashonnan aki ta kontinua nan koperashon pa organisá e di kuater edishon di ‘fun walk’ di koló na Kòrsou.
Personanan di tur edat por partisipá; mucha (for di 4 aña), hende yòn i hende grandi, famia i grupo di amigu i kolega tur ta bon biní. Benta di T-shirt lo tuma lugá di e siguiente manera tanten ku tin:
Dia Lugá Ora
Djasabra 27 mei Sambil 12.00 – 21.00
Djasabra 27 mei Kooyman Zeelandia 9.00 – 18.00
Djadumingo 28 mei Sambil 13.00 – 19.00
Djadumingo 28 mei Kooyman Zeelandia 9.00 – 13.00
E gastu pa partisipá ta 20 florin pa tur hende (mucha for di 4 aña i hende grandi). Tur partisipante lo haña un T-shirt p’asina e kolónan resaltá. Durante e kaminata lo parti awa i na final fruta, i lo por sigui fiesta ku ambiente musikal na enkargo di DJ Lu-C i MC Hype. Pa mas informashon i detayenan esklusivo bishitá e Facebook di Curaçao Color Walk òf mail curacaocolorwalk@gmail.com E kaminata ta kuminsa i kaba ku un warm-up i cool down di Jamila Lemans i Hayrich Juliana. Lokual ta hasi e kaminata aki diferente for di kaminatanan tradishonal ta ku lo tin diferente stashon riba e ruta kaminda lo spùit e partisipantenan ku un puiru di koló ora nan pasa. Kada stashon di koló a ser realisá ku sosten di algun sponsor prinsipal, esta Maduro & Curiel’s Bank N.V., Kenfood Trading Co., Fun Miles, Kooyman, Curoil, Vitamalt i Aqualectra.
E puiru di koló ku ta wòrdu usá durante di e kaminata no ta dañino pa salú ni pa medio ambiente, e ta seif i por laba kita fasil.
Henter Kòrsou ta invitá un biaha mas pa bin kana, kore, baila i gosa ku otro riba e ruta pa selebrá un estilo di bida salú i pa alabes duna un otro su bida tambe koló. Kada persona ku partisipá tambe ta kontribui direktamente pa hasi bida di esnan ku mester di sosten den nos komunidat mas kolorido. E meta di Curaçao Color Walk ta pa rekoudá
fondo pa otorgá na JCI Dutch Caribbean, EY Cares Foundation i e siguiente organisashonnan: Fundashon Bos di Hubentud i Fundashon Mayor di Kriansa .
Comments
Other Deporte News
function blink(selector){
$(selector).fadeOut('slow', function(){
$(this).fadeIn('slow', function(){
blink(this);
});
});
}
$(function() {
blink('#msg');
});
Archive Search


text:
Sapate Project
PSB Bank - Sapate Housing Project
Informashon básiko Proyekto Sapaté
Kantidat di kas:
Modèl A: 4
Modèl C: 28
Repartishon di kas:
Modèl A: 2 kamber I 1 baño
Modèl C: 3 kamber I 2 baño
Ta bon pa nota aserka ku tur kas ta bini ku nan kushina i baño moderno instalá. Tambe kada kas lo wòrdu entrega ku su kura di waya.
Grandura di kas:
Modèl A: 117 m2
Modèl C: 137 m2
Grandura di tereno (erfpacht):
Entre 450 m2 pa 600 m2
Preis di kas:
Early Bird special pa e promé 2 kumpradó nan di modèl A i 8 kumpradó di modèl C ku wòrdu aprobá
Modèl A: 219.000 k.k.*
Modèl C: 249.000 k.k.
Sobra kasnan lo wòrdu bende for di:
Modèl A: 229.000 k.k.
Modèl C: 259.000 k.k.
*Esaki ta enserá ku gastu nan atministrativo, notario i seguro ta pa kuenta di e persona ku kumpra un kas. Pero nos ta evaluá si por inkluí e gastu nan adishonal den e montante ku e persona ta fia.
Rekisito nan pa por apliká:
Ta e mesun nan ku ora di un hipotek, numa aki nos tin ku tene kuenta ku ta un proyekto PPP i tin sierto restrikshon.
Algun informashon adishonal importante:
- Dor ku ta un proyekto di PSB, no ta posibel pa un kliente haña un hipotek na otro instituto finansiero pa e kasnan na Sapaté. E mester tum’é na PSB i ta keda mará tambe na PSB pa un periodo di por lo ménos 5 aña.
- Tur kas lo wòrdu konektá riba un sistema di riolering general. Esaki ta nifiká ku lo no bai tin nesesidat pa un berpùt òf zenkpùt den e kura nan.
- E kasnan modèl A ta wòrdu traha di forma modular. Esaki ta nifika ku modèl A por wòrdu ekspandé pa bira modèl C.
Pregunta nan ku por bin dilanti
Kiko K.K.(Kosten Koper) ta nifiká?
Gastu nan di kompra di e propiedat ku e kumpradó ta responsabel pe. Esaki nan por ta gastu nan di Notario, registrashon, stampia etc.
Por hasi kambio na e kasnan su interior/eksterior?(p.e. kura, muraya, kushina, baño, ekspanshon di kamber, ekspanshon di kushina, ekspanshon di sala etc.).
Por hasi kambio nan dentro di e límite nan pèrmití pa ku e proyekto. Gastu nan mara na esaki lo ta pa kuenta di e kumpradó.
Ki tipo di garantia ta wòrdu duna riba e kasnan?
Esaki lo wòrdu definí i presentá na e kumpradó den e kombenio di kompra i benta.
E kasnan ta bin ekipá ku koriente 110V/220V?
Tur kas lo bin ekipá ku tantu 110V komo 220V.
E tereno nan ta tereno propio òf erfpacht?
Tur tereno ta erfpacht.
Tin posibilidat ku lo mi por kumpra mas ku 1 kas?
E mesun persona lo no por kumpra dos òf mas kas.
Ken ta esun ku ta disidí riba eskoho di Notario?
E kumpradó ta esun ku por hasi e eskoho aki.
Mi por hür e kas na un terser persona?
Ta posibel semper pero solamente ku aprobashon previo di PSB Bank.
MI por uza e kas komo un lugá pa habri un negoshi?
No ta posibel, e área ta un área residensha i e ta un proyekto PPP pa kual ta konosí ku Gobièrnu ta pone e tereno disponibel netamente pa vivienda
Kon e waya nan di koriente ta pasa?
Tur waya nan di koriente ta pasa bou di tera pa un bunita bista.
E kasnan ta risibí tratamentu kontra di ongedierte? Ken ta responsabel pa esaki?
E terenonan tur a wòrdu di spùit kontra ongedierte, manera esaki ta usual ora ta traha un kas. Ta keda na kada kumpradó si e ke bolbe spùit òf no òf hasi esaki mas grondig.
Kiko lo hasi na e infrastruktura rondó di e kasnan?
E infrastruktura ku ta enserá e kaya nan i lusnan di kaya lo wòrdu proveé dor di PSB Bank mes.


text:
E cantidad di fayecidonan a aumenta na 11 ora cu un brug colgante den e ciudad Colombiano di Villavicencio y e cantidad di heridonan a subi na 14, segun Cruz Cora Colombiano a informa.
“Pakico ami no a laga bay?”. Esaki tabata e pregunta cu Jose Luis Molina tabata ripiti cada biaha di nobo, mientras e tabata sinta riba un piedra sperando pa nan a baha cu e curpanan ya sin bida di su familiarnan. Den e accidente aki, el a perde su casa, su yiu muhe y hijastra . Su cara tabata un mescla di impotencia y tristesa, e mesun sentimento cu hopi di e habitantenan kendenan a wak con 30 persona a cay for di un di e brugnan artesanal cu famianan cu ta biba den un di e residencianan di La Esmeralda. Esaki ta ubica den e reserva natural Buena Vista, na Villavicencio.
Pa añanan largo e brug a sirbi como medio di comunicacion entre e habitantenan di e zona, pero e boom turistico di e ultimo añanan a comberti esaki den un di e brugnan mas frecuenta pa bishitantenan.
E hecho aki a cobra bida tambe di tres mucha, kendenan edad ta varia di 2 pa 14 aña, entrenan un baby di 18 luna cu tabata den brasa di su mama na momento di e tragedia, ta un tragedia cu por a wordo evita ya cu habitantenan di e zona ya caba a yega di adverti riba e risiconan di un posibel tragedia.
Durante e evacuacion di e luga, sobrevivientenan tabata conta di e momentonan di angusta cu nan a pasa y con nan a salba di e tragedia aki. Algun di nan ya caba a pasa e brug cu tin un altura di 60 meter.
“Nos a tende ora cu e brug a bin abao y ora cu nos a bira a wak, por a nota e confusion. E personanan a cuminsa grita mientras otronan tabata purba na rescata e heridonan ya cu no por a haci nada mas pa esunnan cu a cay den e abismo”, segun Néstor Gómez, un di e testigonan ta conta.
Plan di emergencia a faya
E plan di emergencia pa salba esunnan herida no a resulta efectivo. E caos na e yegada di e organismo di rescata a wordo coordina door di e mesun personanan cu tabata bahando for di e walking path. Un total di dies ambulance a yega pa asina evacua e heridonan.
Autoridadnan competente a duna ordo pa habri un investigacion cu tin como meta establece e responsabilidad penal di e doñonan di e walking path La Esmeralda, unda e negoshi di e brugnan colgante ta situa.
Alcalde de Villavicencio, Wilmar Orlando Barbosa, a decreta dos dia di luto den e municipio, despues di e tragedia di e brug colgante.


text:
WILLEMSTAD- Minister di Desaroyo Ekonómiko dr. Martina a yama algun empresario pa partisipá na un deliberashon ku karakter di urgensia pa asina haña un bista di kon nan a keda afektá dor di e desishon resien di presidente Venezolano.
Representantenan di supermerkadonan, importadónan di fruta ku berdura, sektor di energia, komèrsio, zona franka, transporte, turismo, haf i aeropuerto a bin huntu pa deliberá i mobilisá.
“Venezuela ta asina serka, pues den un par di ora tin produktonan manera fruta, berdura i piská fresku riba merkado pa nos konsumo” asina un di e empresarionan importadó a trese dilanti.
Pa e motibu aki e desishon resién di e presidente Venezolano pa sera fronteranan tin efekto inmediato riba e fluho di produktonan for di e merkado ei.
E supermerkadonan a buska i ta buskando alternativanan riba merkadonan Dominikano i Colombiano “pero e problema ta e transporte ku ta dura muchu largu i si mester trese e produktonan ku avion esaki ta influensiá e preis di e produktonan”, asina e empresarionan a sigi bisa.
Minister Steven Martina a indiká di ke sinta ku tur importadó pa wak kon di un forma kolektivo por yega na un akuerdo pa trese merkansía i asina mantene e gastunan bou di kòntròl.


text:
Recientemente, e isla di Sint Maarten a celebra nan Carnaval. Durante un di e anochinan di concierto nos artista local Claudius Philips y su banda OREO tabata un di e bandanan mas anticipa. Tabata trata di e di 5 aniversario di e famoso anochi “Night of the Hitmakers” unda Destra, Jean Marc Ferdinand,
Day: May 14, 2017
Otmar Oduber, E Forsa Nobo (POR): Ta lamenta cu Gobierno a para proyectonan pa desaroya San Nicolas den e Cultural Heritage City
Toyota Altezza destrui den accidente na Ponton
Pa cabesura contra superiornan: Comandante a retirá Wendell Thodé como hefe interino di Guardacosta
PHILIPSBURG - E èx hefe interino di e stacion di Guardacosta na Sint Maarten, Wendell Thodé, siman pasa a pèrdè e caso cu el a cuminsa contra su superiornan cu a mandé bay pasa screening, pero cada bes e tabatin otro excuus dicon e no a terminá e proceso. E asunto
Nan a forma parti di un network pa haya fianza cu documento falso
Mireille Sint Jago di MEP: Studia GRATIS na e MIHO Universidadnan Europeo
Paul Croes a ser ricibi cu un acogida grandi na su yegada na San Nicolas
Atraco riba joyeria La Estrella lo ser trata dia 8 di September pero lo tuma un dia pa trata total di 10 asaltante
Huez a laga e sospechoso Colombiano den libertad Diabierne mainta, un grupo di Venezolano y un Colombiano mester a aparece den Corte di Prome Instancia, pro-forma, pa tende e fecha cu Huez a stipula pa trata e caso den su totalidad. Nan tur ta sospechoso di a comete asalto na januari di


text:
Despues cu Prome Minister Mike Eman a duna presentacion na un grupo di studiante universitario local y internacional riba e desaroyo y vision di Aruba, nan a keda hopi impresiona no solamente pa e hecho cu lider di e pais a tuma tempo pa papia cu nan, pero tambe pa e progreso cu nos isla a conoce y con a logra esaki.
“Finalmente nos ta haya un gran reconocemento pa e trabou cu nos ta haciendo y algun conseho for di e Prome Minister su mes, no solamente riba con pa ehecuta nos proyectonan, pero con nos por tuma e resultadonan y aporta nan bek na comunidad”, asina William Cruize, un di e studiantenan den e programa di Caribbean Studies Course, a expresa.
E curso ta un programa di intercambio internacional cu pais Aruba a inicia den colaboracion cu Universidad di Aruba y University College Utrecht.
Coordinacion ta lidera pa Prome Minister Mike Eman pa medio di e Oficina di Inovacion como parti di e vision pa un formacion di economia di conocemento (Knowledge Economy).
Cu esaki ta busca pa nos profesionalnan Arubiano por competi na nivel internacional ofreciendo nan servicio na companianan cu ta busca Aruba como hub pa negoshi entre Europa, Norte y Suramerica.
Cruize, p. e. ta bin originalmente for di Philadelphia, Merca y ta un studiante di economia.
Hunto cu e otro studiantenan di University College Utrecht, nan ta na Aruba pa un periodo di seis luna durante cual a studia tema specifico, tur cu enfoke riba desaroyo sostenibel den un isla chikito.
Pa Cruize, e punto di mas resaltante di e presentacion ta esun di infrastructura y e papel cu e ta hunga den e crecemento economico. Specialmente scucha Prome Minister papia di e revitalisacion di Aruba su infrastructura, como tambe, wak e imagennan y tende con esaki a bin ta tuma luga den terminonan di sostenibilidad.
“E ta algo grandi pasobra mi ta bin for di Merca, un pais caminda tin poco responsabilidad den politica, kiermen pa ta den un klas cu e representante di e pueblo Arubiano, kende a yega di biaha pa conferencianan rond mundo, tabata un experiencia hopi emocionante y tambe importante”, asina William a finalisa bisando.


text:
Muchanan por trese mas integracion y harmonia riba nos Aruba, dushi tera. Unda nos ta respeta e norma- y balornan di Aruba.
Amor pa Aruba ta cuminsa den nos curason. Nos curason ta desperta ora nos ta sinti nos mes aprecia, dushi, comfortable y re-inforsa. Ora cu a focus riba desaroyo di turismo despues di ciere di LAGO, Aruba a bira e cas di hopi diferente nacionalidad, hendenan cu nan rais den otro pais. Hendenan cu a trese nan yiu biba na Aruba, otro cu nan yiunan a nace na Aruba. Muchanan cu sentimentonan mescos cu e muchanan cu ta bin di raisnan Arubiano. Muchanan cu nan seguridad- y inseguridadnan, alegria y tristesa. Un tempo muchanan di diferente nacionalidadnan tabata bin hunto den actividadnan creativo y educativo cu mi tabata organisa.
E bunita potret aki ta un refleho di diferente generacion cu ta biba na Aruba. E ta tambe refleho di e harmonia y aceptacion cu ta biba bou muchanan. Esey ta e espiritu cu hendenan grandi tambe por cultiva. Ta bon pa for di cas caba stimula muchanan pa hunga cu tur otro mucha, sin importa nan rasa of decendencia. Asina podise e muchanan por trese nan majornan mas hunto.
Mi ta spera cu di e forma aki poco nos trese mas integracion y harmonia riba nos Aruba, dushi tera. Unda nos ta respeta e norma- y balornan di Aruba. Y manera e muchanan inocente aki, sinta na un mesa, papiando e idioma cu ta uni nos, esta Papiamento. Trahando un bunita bandera di Aruba, un otro simbolo cu ta balioso pa stimula amor pa un pais, nan ta trese pas.
Mi no kier perde speransa den mi Aruba, dushi Tera, e isla cu a mira mi nace. E isla cu a inspirami pa pensa cu un dia nos por TA e ehempel di ‘un isla felis’.
Un hoben Canades, studiante di medicina na Aruba ta sali pa gosa y ta haja su morto a base di un discushon y golpi dor di e security di un nightclub. Na Aruba, mi dushi Tera. Un ehempel mas di violencia cu ta birando normal riba nos isla chikito? Kico nos lo conclui si nos analisa e bida nocturno riba nos isla? Nos ta tende e mesun tipo di reaccionnan ora algo similar pasa. ‘Hopi erg’. ‘Esaki no por’. ‘Castigo pisa mester cay’. Tur esaki, sin investiga si na nos isla chikito podise tin demasiado libertinaje den bida nocturno. Nos kier imita paisnan grandi sin mira si nos tin e infrastructura, mentalidad, regulacion, disciplina y etica di trabou necesario. Poder ta un cos peligroso ora e no ta sostene pa norma, balornan y reglanan cu ta pone tambe limitacionnan con leu un hende por jega cu su autoridad. Cu e cosnan aki ta pasa den paisnan grandi tambe? Sigur! E ora nos por puntra nos mes ‘unda nos kier bay cu nos progreso na Aruba?’. Puntra nos mes ‘kico nos ta considera normal’, ‘ki actitudnan nos ta dispuesto pa acepta y kico no’. ‘Con hopi nos kier inverti den training di comunicacion y enteraccion humano (people skills) di e hendenan cu nos ta tuma na trabou.
E nivel di servicio na Aruba no semper ta cuadra cu e imagen cu nos tin den exterior. E amabilidad y cariñosidad di e hendenan cu ta brinda servicio hopi biaha no ta esun cu a hasi Aruba famoso. Cheap labor, falta di training y crisis mundial sigur ta hunga un rol. Tur esaki lo keda mescos si nos no cuminsa pensa na un nivel mas cosmopolitano, pero manteniendo e karakter local. Un nivel cu por a evita e caso lamentable aki. Podise ta bon pa nos pensa cu excesonan di violencia lo por stop ora hendenan ta haja mas satisfaccion den nan trabou.
Ta mas sabi pa nos stimula un actitud cu nos t’ey pa sirbi otro, pa ta cordial cu otro. Ta sabi tambe pa sa mas di e poder di pensamento, cu ta sinja nos cu cos bon lo atrae mas cos bon. Nos lo no stop violencia cu un actitud di mas rigides. E hendenan cu tin poder, con chikito cu e por ta, lo tuma poder den nan man ora nan ta haja esaki necesario. Esaki ta e ley di selva, e instinto humano ora un sociedad no a sinja su hendenan pa biba segun balornan humano eleva. ‘No reaciona, pero entermedia pa situacionnan no escala’. Imagina bo un sociedad unda ta incentiva y duna ehempelnan noble. Unda ta educa y guia e hende pa e bira na prome lugar un bon ser humano. ‘Trata cada hende, manera abo kier ser trata’. ‘Imagina bo cu e tabata bo yiu, con bo lo a sinti?’. Esaki ta empatia of afinidad cu bo prohimo. Mi no kier perde speransa den mi Aruba, dushi Tera, e isla cu a mira mi nace. E isla cu a inspirami pa pensa cu un dia nos por TA e ehempel di ‘un isla felis’.


text:
Recientemente, Presidente di Parlamento, drs. Mervin Wyatt-Ras tabatin un encuentro cu sr. Tilma, representante di Aruba pa cu Union Europeo y sr. Mininnguaq Kleist, Minister Counsellor, procedente di Groenland.
E tabata na Aruba pa participacion na reunionnan di Overseas Countries and Territories (OCT). Por bisa cu Groenland cu ta pertenece na Denamarca tin caracteristicanan semehante na Aruba. Groenland ta un isla. E ta e isla di mas grandi di mundo.
Apesar di esey su populacion ta solamente 56,480 (2013). E tin un Parlamento consistiendo di 39 Parlamentario. Aruba ta ser considera como trendsetter pa anda cu energia renobable.
Groenland a opta pa no ta den Union Europeo pa proteha entre otro nan awanan teritorial y pesca. Ta di importancia cooperacion cu otro pais pa logra metanan importante.
Na e ocasion aki sr. Tilma a haci entrega di un documento na Wyatt-Ras titula, “White paper of the OCTA chair on Guiding Principles for a Future Partnership” di e autor prof. dr. Flora Goudappel.


text:
IBiSA conhuntamente cu Departamento di Salud ta uni p’asina duna algun informacion y tips pa tene nos riñonnan saludabel.
Aki ta sigui 5 tips simpel con nos por yuda nos riñonnan pa keda saludabel.
Hidrata bo mes bon; Bebe suficiente likido (sin sucu), preferibelmente awa. Esaki ta yuda bo riñonan funciona bon.
Bo urina mester ta di un color cla. Si e ta hopi scur esaki por ta un señal di deshidratacion. Recomendacion ta pa bebe por lo menos 7-8 glas di awa pa dia.
Ora di haci actividad fisico ta recomendabel pa bebe mas likido pa recompensa e likido perdi dor di sodamento.
Come saludabel; Un alimentacion balansa t’e seguransa cu bo ta haya tur nutriente cu bo curpa mester. Come 2 fruta y por lo menos 2 cup di berdura pa dia.
Haci suficiente uzo di grano completo manera pan of pasta volkoren/bruin. No agrega mucho salo den bo cuminda.
Pa mas informacion tocante un alimentacion saludabel por tuma contacto cu IBiSA (582-4987).
Controla bo presion di sanger regularmente; Bo presion di sanger por ta halto sin cu bo ta sinti’e y e ta haci daño na bo riñon, curason y adernan.
Test di presion ta simpel, liher y sin dolor y por wordo haci serca bo dokter di cas, na diferente botica, Wit Gele Kruis y tambe riba Bus di Salud.
Pa mas informacion tocante di e salidanan di Bus di Salud den bario por tuma contacto cu IBiSA.
No huma y bebe alcohol di mas; Si bo ta huma stop! Tin hopi beneficio pa stop di huma. Si bo ta bebe alcohol purba mantene na maximo 2 porcion pa dia pa hende homber y 1 porcion pa dia pa hende muher.
Un porcion ta 1 glas di 8 oz di cerbes of un shot di bebida sterki. Humamento y bebemento di mas ta hisa e presion di sanger. Presion halto ta un di e causantenen mas comun di fayo di e riñonan.
Mantene un peso saludabel; Peso di mas por aumenta e presion di sanger, cual ta malo p’e riñonan. Purba mantene un peso saludabel pa bo haltura dor di keda activo y come cuminda saludabel.
Haci actividad fisico por lo menos 30 minuut pa dia pa mantene un bon salud. Si bo kier/mester baha di peso anto tin cu haci actividad fisico durante 60 minuut pa dia, por lo menos 5 dia pa siman.
Riñon ta vital pa mantencion di nos salud, p’esey ta importante pa cuida nan bon.
Pa mas informacion por tuma contacto libremente cu IBiSA(582-4987) of Departamento di Salud Publico (582-4200).


text:
Mientras cu Otmar Oduber, y e dos Mikenan, Eman y De Meza, a destrosa nos turismo, e industria aki ta sigui prospera y florece den henter resto di Caribe; ta na Aruba so esaki no ta e caso!
ATA AKI E GANADONAN:
Turismo pa Turks & Caicos, Belize, St. Lucia, Antigua y Barbuda, Jamaica, Republica Dominicana, e costa Caribense di Mexico y Cuba, tur ta desaroyando nan mes y ta floreciendo fantasticamente.
Con por ta otro si cerca nos competidornan aki inversionistanan ta construyendo e hotelnan di mas bunita y di mas fabuloso, y esaki den nan mayoria cu capital Spaño, Arabe, Chines y Mericano.
Durante e ultimo 10 añanan e producto hotelero a cambia substancialmente, y awendia TUR COS den cualkier hotel moderno ta hopi diferente, compara cu e producto hotelero di añanan 60 y 70 di siglo pasa (!!), manera esaki, pues e producto hotelero, tabata ser ofreci dor di cadenanan renombrá di e tempo ey, manera Holiday Inn, Hilton, Sheraton y InterContinental.
Realidad ta cu awor ya a pasa pa historia e cambernan minisculo di 28 meter cuadra, e tapijtnan vies, e “wall-to-wall carpeting” den e cambernan, e bañonan chikito cu un combinacion di ducha (douche) y bañera (badkuip).
Ya bo no ta weita mas e balconnan chikito, bashi y sin gracia, tampoco e pasiyonan smal y preta entre e cambernan, of e coffeeshopnan estupido y e restaurantnan “all-purpose” (restaurantnan chapo y ya for di moda, sirbiendo desayuno, almuerso y cena, y cu ainda lo bo topa na gran cantidad den nos hotelnan anticua, contrario na e hotelnan nobo y moderno, cu nan restaurantnan sirbiendo especialidadnan, manera un “bistro” cu su especialidadnan Frances; un restaurant “all-purpose” lo desea di ta tur cos pareu, pero no tin e capacidad at all pa esey), cu a lo mejor ta sirbi platonan hopi mediocre, acompaña ademas pa un servicio malo y poco amistoso. E areanan di recepcion (“lobby”) y e frontdesknan cu rijnan largo di espera, tambe ya a pasa pa historia.
E PRODUCTO HOTELERO NOBO Y MODERNO
E producto hotelero nobo, moderno, particularmente den e asina yama “resort-hotel”nan (hotel unda e huesped ta pasa su vacacion durante 1 of 2 siman, contrario na un hotel comercial), ta consisti entre otro di “jr. suites”, siendo e cambernan di mas chicito di 61 m2, y ademas e suite-nan regular mes, vilanan, pabeyonnan y condominionan estilo penthouse condo’s, tur cu nan propio facilidadnan di cushina, mobilario di camber “residencial” (mobilario cu ta inspira trankilidad manera cu lo bo kier tin e den bo propio hogar, cu colornan neutral, hopi gris, y en todo caso no tropical “bruto” manera antes un camber tabata wordo prepara cu colornan fel manera blauw, berde y cora), vloernan cu marmol (marmer), e azulehonan di mas bunita, of otro material moderno, bañonan grandi cu un baño di spa apart, balconnan completamente ekipa (“ingericht”) cu e mobilario di pafor di mas bunita, PLUS cu un asina yama “sky pool” (piscina, parti di e balcon, cu ta parce manera e ta “zweef”), aparatonan di television smart, aparatonan tablets, sistemanan di entretenimento pa musica y pelicula segun e gusto individual, suitenan “swim-up” (cu acceso via rio cu e piscina), restaurant-nan cu ta ofrece experiencianan culinario fascinante, y cushinanan “fusion” (cushinanan cu ta mescla diferente manera di preparacion cu otro, p. e. e cushina Frances cu e cushina Hapones/Chines) cu nan chief-cooknan di calidad Celebrity y Star, marinanan (facilidad di mara yatenan na pier) y yacht clubnan, e miho spanan, camanan y sobre-camanan y lakennan di un calidad supremo, piscinanan gigantesco, servicio di butler, y areanan di recepcion (“lobby”) cu a bira centronan di entretenimento.
E ideanan tras di diseñonan di hotelnan, nobo y moderno, ta fascinante, pero aki na Aruba ainda nos a keda sinta cu un producto hotelero totalmente anticua di siglo pasa, mientras cu tur rond di nos e hotelnan di mas fantastico y fabuloso ta wordo construi…ainda bo ta haya straño y inexplicabel cu Aruba ta keda leu atras pa motibo di un serie di hotelnan desecha y di categoria dos of tres? Wel, ami si no!!!
UN POTRET TA PAPIA MAS CU MIL PALABRA!
Bisando esey, lagami mustra nos lectornan algun ehempel di magno inversionnan nobo den area di Caribe…y tur esaki ta sosode bao di nos nanishi…y no ta capta atencion di nos ilustr’e Ministernan, sea cu nan ta carga nomber di Mike Eman, di Otmar Oduber, of di Mike de Meza; sea nan no sa di e situacion aki, of – pio ainda – no ta importanan un bledo, y no ta interesanan…y nan no tin y no ta tuma tempo pa esaki tampoco!…e propio interesnan y e propio saco tin prioridad, ta pa esaki so nan lo tin tempo!
Permitimi reproduci potret- y descripcionnan di inversionnan nobo cerca nos competidornan, manera esakinan a wordo presenta dor di e partidonan envolvi, manteniendo tambe e idioma Ingles pa no riska perde ningun particularidad di e proyectonan.


text:
8-14 di Februari
NEHEMIAS 5-8
Cantica 123 y Oracion
Introduccion (3 min. of menos)
TESORONAN DI E PALABRA DI DIOS
“Nehemias Tabata un Superintendente Excelente”: (10 min.)
Neh 5:1-7—Nehemias a scucha e pueblo y a tuma accion (w06 1/2 9 §2)
Neh 5:14-19—Nehemias tabata un persona humilde, discreto y no tabata egoista (w06 1/2 10 §4)
Neh 8:8-12—Nehemias tabata un di e personanan cu a siña e pueblo tocante Jehova (w06 1/2 11 §4)
-
Busca Joyas Spiritual: (8 min.)
Neh 6:5—Dicon Sanbalat a manda “un carta habri” pa Nehemias? (w06 1/2 9 §3)
Neh 6:10-13—Dicon Nehemias no a sigui e sugerencia di Semaias? (w07-PA 1/7 30 §15)
Kico e lesamento di Bijbel pa e siman aki ta siña mi di Jehova?
Ki puntonan di e lesamento di Bijbel pa e siman aki mi por uza den sirbishi?
-
Lesamento di Bijbel: Neh 6:14–7:7a (4 min. of menos)
SEA DILIGENTE DEN SIRBISHI
Prome Combersacion: (2 min. of menos) Uza e topico principal di e ¡Despertad! pa ofrece e revista. Pone fundeshi pa un rebishita.
Rebishita: (4 min. of menos) Demostra con pa rebishita un persona cu a mustra interes den e topico principal di e ¡Despertad! Pone fundeshi pa e siguiente bishita.
Estudio di Bijbel: (6 min. of menos) Demostra con pa duna un estudio di Bijbel. (bh 28-29 §4-5)
NOS BIDA CRISTIAN
Cantica 62
Bo Ta “Haci Esfuerso” pa Haya “un Trabou Excelente”?: (15 min.) Discurso na encargo di un anciano basa riba E Toren di Vigilancia di 15 di september 2014, pagina 3 te cu 6. Pasa e video Ruman Hombernan—Hasi Esfuerso pa Alkansá un Trabou Ekselente, cu a pasa durante e JW Broadcasting di december 2015. Enfatisa e motibonan corecto pa un ruman homber haci esfuerso pa ricibi privilegio den congregacion y splica con e por haci esey. Na un manera bondadoso, anima ruman hombernan pa haci esfuerso pa nan por cualifica pa bira sirbidor ministerial y anciano.
Estudio di Bijbel di Congregacion: ia cap. 8 §17-27 y e repaso di e capitulo (30 min.)
Resumen di e Reunion di Awe y Loke Nos Ta Bay Haya Otro Siman (3 min.)
Cantica 125 y Oracion


text:
MADRID, Spaña – Un estudio realisa na Spaña a confirma cu e presencia di acido ribonucleico (RNA) di e virus di Zika den e suero materno di forma prolonga por ta un indicador di infeccion di e feto, y alabes di e presencia continua di e virus den e mama.
E trabao, lidera pa dokter Anna Suy, medico adhunto di e Unidad di Infeccionnan Perinatal di e Servicio di Obstetricia Vall d’Hebron y investigado di e grupo di Medicina Materno y Fetal di Vall d’Hebron Institut di Recerca (VHIR), ta publica den e revista New England Journal of Medicine.
E muhe a sufri un erupcion den e torso, man y pianan y a duna positivo pa Zika den muestranan di suero den sanger. E positivo a mantene durante 89 dia, es decir 107 dia despues di e inicio di e sintomanan, den siman 29 di gestacion, aunke e pruebanan di urina, vagina y endocervix a duna di ta negativo.
Segun investigadonan, pruebanan ecografico realisa den siman 12 y 15 di gestacion no a revela anomalianan den e feto. A cambio, e neurosonografianan realisa desde siman 20, si a mustra problema den su desaroyo celebral. E indicionan aki a confirma atrabes di e pruebanan di resonancia magnetico realisa, caminda cu e feto no ta presenta otro anormalidadnan.
Pruebanan di virus di Zika den e likido amniotico a duna positivo y di hecho, e carga viral den e muestra di likido amniotico tabata mas halto cu e carga viral den e suero di e mama.
E parto a tuma luga den siman 37 di embaraso, momento cu e pruebanan di presencia di RNA di e virus den e suero materno, urina, fluido amniotico, placenta, membrana y lombrishi tabata negativo.
E recien naci, cu a presenta microcefalia, tambe a duna negativo den tur e pruebanan realisa.
E autornan di e estudio a apunta cu e datonan obteni ta confirma estudionan anterior cu a indica e posibilidad cu e presencia continua di e virus di Zika den sanger di e mama por atribui na e replicacion den e feto of den e placenta.
E investigadonan a basa riba e hecho cu e carga viral den e likido amniotico tabata superior na e suero materno y caminda cu e presencia di e virus ta mantene stabil den e sanger di e mama durante 14 siman pa despues baha di forma subito y no progresivo y finalmente caminda cu e presencia den e sanger alabes di e anticurpanan neutralisa y RNA viral.
Alabes, otro indicado ta cu no a detecta RNA di e virus den urina di e mama, di forma contrario na loke ta indica pa e literatura existente.
E investigadonan ta sospecha cu e resultadonan negativo den e pruebanan di e recien naci ta indica cu e infeccion a tuma luga durante e bida prenatal, por lo tanto ta posibel cu e sistema inmunitario tabata capacita pa desaroya anticurpanan di Zika prome cu nacimento.
Fuente: El Universal
Un forma straño di contagio di Zika a wordo descubri na Spaña
MADRID, Spaña – Un estudio realisa na Spaña a confirma cu e presencia di acido ribonucleico (RNA) di e virus di Zika den e suero materno di forma prolonga por ta un indicador di infeccion di e feto, y alabes di e presencia continua di e virus den e mama.